Сил касаллиги бедаво эмас — silning-davosi-bor.uz\nСил касаллиги юқумли хасталиклар туркумига кириб, у инсон организми тўқималарини зарарлаши билан хавфлидир.\nФарғона вилоят сил касалликларига қарши курашиш диспансери 3-ўпка сили бўлими фтизиатри А.Ғофуров билан суҳбатда, хасталикнинг олдини олиш ва даволаш борасида амалга оширилаётган ишлар, муаммо ва долзарб вазифалар ҳақида фикрлашдик.\n-Ҳар йили дунё миқёсида 8-10 млн киши силнинг юқумли турлари билан қайд этилади ва қарийиб 3 млн киши силдан вафот этади.\nУларнинг 5 фоиздан ортиқроғини ишга яроқли 15-40 ёшдаги шахслар ташкил этади. Ўтган аср-нинг 50-йилларигача дунё халқлари орасида сил касаллигидан кўплаб одамлар қирилиб кетган, шу сабабдан инсонлар онгига сил касаллиги ҳанузгача қўрқув солиб келмоқда. Лекин ҳозирги даврда тиббиётнинг жадал ривожланиб бориши оқибатида, ушбу касалликнинг олдини олиш, эрта аниқлаш ва самарали, асоратларсиз даволаш имконияти мавжуд бўлди. Сил касаллиги ҳаво-томчи йўли билан юқадиган касалликлар турига киради. Агар ўпка сили билан касалланган бемор сил таёқчаларини ажратаётган бўлса, эпидемиологик жиҳатдан хавфли ҳисобланади, чунки ҳар бир сил таёқчаси ажратаётган бемор 1 йил мобайнида 10 дан ортиқ бошқа шахсларга, айниқса бемор билан мулоқотда бўлганларга юқтириш манбаи бўлиши мумкин. Сил касаллиги қанчалик эрта аниқланса, уни даволашда тез ва самарали натижага эришилади. Бунинг учун халқимиз орасида тиббий маданият савиясини юқори даражага кўтариш зарур ҳисобланади, яъни икки ҳафтадан ортиқ йўтал, иштаҳанинг пасайиши, озиб кетиш, кўп терлаш, тана ҳароратининг кўтарилиши каби белгилар кузатилганда беморлар ўзлари яшаб турган ҳудудлардаги поликлиника ва қишлоқ врачлик пунктларига мурожаат қилишлари зарур бўлади.\nСил касаллигини тарқатувчи бўлиб, асосан сил билан хасталанган одам ҳисобланади. Асосий юқиш\nТАВСИЯ ЭТАМИЗ: Силга чалинган беморлардан тез соғайиши учун нималарга эътибор қилиш талаб этилади?\nйўллари ҳаво-томчи, ҳаво-чанг йўллари ҳисобланади. Бемор йўталганида, аксирганида балғам, сўлак томчилари атроф-муҳитга тушиб тарқалади ва соғлом одамлар нафас йўлларига тушиб, касалликни келтириб чиқариши мумкин. Балғам томчилари диаметри 1 микрондан 500 микронгача бўлиб, ҳавода 5 соатгача сақланиб туриши мумкин. Битта сил таёқчалари ажратадиган бемор балғамида 1 суткада 15-20 млн. сил таёқчасини ажратиши мумкинлиги аниқланган. Одам кўп тўпланадиган жамоат жойларида, айниқса метро, автобус, трамвайда ҳаво-томчи йўли ўта хавфли ҳисобланади. Ундан ташқари балғам ва сўлак томчилари атроф-муҳит предметларига тушиб, қотиб, яна чанг заррачалари билан ҳавога кўтарилиб, инсонларни зарарлантириши мумкин.\nСил таёқчаси ҳар бир инсон организмида бўлади, лекин ҳамма инсон сил билан хасталанмайди.\nСилга нисбатан мойиллик бўлган тақдирда касаллик келиб чиқади. Силга мойиллик бу инсон организми касаликка қарши кураш қобилиятининг пасайиши саналади. Тез-тез шамоллаб турадиган, узоқ муддат гормон қабул қилган, қандли диабет касаллиги билан оғриганлар, руҳий касаллар, гиёҳвандлар, спиртли ичимликларни кўп қабул қилувчилар, тамаки чекувчилар, орттирилган иммун танқислиги синдроми ОИТС каби шахслар сил билан хасталаниш хавфи бор гуруҳларга кирадилар.\n— Ҳасталик инсоннинг қайси аъзосини шикастлайди?\n— Сил хасталиги асосан ўпка тизимини шикастлайди. Силнинг белгиларини 2 гуруҳга бўлиш мумкин: умумий белгилар: терлаш, тана ҳарорати кечга бориб 37 С га кўтарилиши, ҳолсизлик, иштаҳасизлик, меҳнат фаолиятининг пасайиши ва маҳаллий белгилар: 3 ҳафтадан ортиқ йўтал қуруқ ёки балғамли, кўкрак қафасида оғриқ, қон туфлаш, ҳансираш. Сил кўпинча грипп, ўткир респиратор касалликлар, зотилжам каби касалликлар ниқоби остида ҳам кечиши мумкин.\n-Сил касаллигини даволаш узоқ муддат ва шифокор кўрсатмаларини аниқ бажаришни талаб этадими?\n-Бутун дунё соғлиқни сақлаш ташкилоти силни даволашда иқтисодий жиҳатдан самарадор стратегия — ДОТС (силни қисқа муддатли назоратдаги даволаш курси) ни таклиф этиб, кўпгина мамлакатларда амалга оширмоқда. Сил билан хасталанган беморни даволаш 2 босқичда: жадал ва кўмак босқичларда олиб борилади. Жадал стационар босқич махсус шифохоналарда врач-фтизиатр назоратида 2-3 ой давомида олиб борилади. Сўнгра, агар бемор балғамида сил таёқчалари йўқолса, уни амбулатор босқичга ўтказилади. Амбулатор кўмак босқич 4-5 ой давом этиб, силдан соғайишининг асосий шартларидан ҳисобланади. Даволаш жараёнида мунтазам равишда балғам сил таёқчаларига текширилиб турилади. Силни самарадор даволаш учун шифокор кўрсатмалари аниқ, ўз вақтида бажарилиши керак.\nҲозирги замонда силга қарши бир қанча дорилар мавжуд бўлиб, улар сил таёқчалари ўсиши ва кўпайишини тўхтатади. Ундан ташқари бу дорилар сил таёқчаларини дориларга турғунлиги ҳосил бўлишининг олдини олади. Шу сабабли врач-фтизиатр бемор қон, балғам ва рентгенологик таҳлиллари натижасини таҳлил қилиб беморга дориларни оптимал режимини, уларнинг комбинацияларини ишлаб чиқади. Бемор дориларни бевосита тиббиёт ходими назоратида қабул қилиши шарт. Ҳар бир дорининг ўзига хос хусусиятлари бўлиб, уларни фақат врач тавсиясига асосан қабул қилиш лозим. Силни даволашда режим ҳаёт тарзи катта аҳамиятга эгадир. Яшаш тарзини бир маромда бўлиши, зарарли одатлар: чекиш, спиртли ичимликлар ичиш, наркотиклар қабул қилиш, тартибсиз ҳаёт тарзидан воз кечиш, соғлом турмуш тарзи бўлиши силни самарадор даволашга асос яратади..\nБаъзида «бари-бир силдан тузалмайман, нима бўлса бўлар, беш кунлик дунё ўйнаб қолай» деб,\nТАВСИЯ ЭТАМИЗ: Силни юқтирмаслик учун 10 та зарур тавсиялар\nдаволаниш режимини бузадиган беморлар ҳам учраб туради. Бундай беморлар нафақат ўз соғлиқларига, балки оила, қариндошлар, таниш-билишлар, атрофдаги инсонлар соғлиғига катта зарар келтираётганини ўйламайдилар. Бошқа тоифадаги беморлар эса номи ёмон, авлод-аждодимга иснод, ўзбекчилик деб, касал бўлганини яшириб, ўзича мутахассисга эмас, балки табибларга мурожаат қилиб, даволанадилар. Вақт ўтиб, сил жараёни зўрайиб, бемор аҳволи оғирлашганидагина шифокорга мурожаат қиладилар. Афсуски, баъзида вақт қўлдан бой берилган бўлади. Сил хасталиги ўзининг хамелионга ўхшаб турланиши туфайли олимлар томонидан бекорга маккор хасталик, деб ном олмаган. Агарда силни ўз вақтида аниқлаб, даволанса бемор батамон силдан соғайиб, кўрмагандек бўлиб кетади.\nВақт ўтиб, сил жараёни қанчалик кеч аниқланса ўпкада ярали коваклар ҳосил бўлиб, жараён чуқур газак олиб, даволаш қийинлашади. Агарда бемор дориларни тартибсиз қабул қилса, унда бу дориларга нисбатан турғунлик пайдо бўлади. Бундай беморларни даволаш жуда мушкул муаммо бўлиб, асоратлари ҳам ўта жиддийдир. Силни даволашда фақатгина силга қарши доригина эмас, балки бемор организми касалликка қарши кураш қобилиятини кучайтирадиган, силдан заҳарланишни камайтирадиган, қувватлантирувчи дори-дармонлар ҳам ишлатилади. Бемор парҳези катта аҳамиятга эга: оқсилга, витаминларга, микроэлементларга бой маҳсулотлар истеъмол қилиши зарур. Баъзида беморлар орасида шифо бўлар экан деб, бўрсиқ, чўчқа ёғи, типратикон, илон гўштига ихлос қилиб, даволовчи шифокор рухсатисиз ушбу маҳсулотларни истеъмол қиладиган шахслар ҳам учраб туради. Бундай маҳсулотлар бемор жигар, ошқозон тизими фаолиятида зўриқишни келтириб чиқаради. Бу эса даволашни қийинлаштиради.\nБемор албатта соғаяман деб, даволовчи мутахассис тавсияларини тўла-тўкис бажариши, давога ички ихлос билан қарши лозим. Ҳозирги тиббиёт тараққиёти хасталиклар армияси капитани деб ном олган бу маккор касалликни енгиши, инсонни сил чангалидан қутқариш имкониятига эга.\nАввалги мақола: Силни юқтирмаслик учун 10 та зарур тавсиялар\nНавбатдаги мақола: Янгича усуллардан фойдаланиб


Тошкентда вагонлар ағдарилишининг сабаблари аниқланди - UzNews.uz\nТошкентда вагонлар ағдарилишининг сабаблари аниқланди\nИИВ Фарғона йўлидаги вагон ағдарилиши билан боғлиқ вазиятга аниқлик киритди.\nТошкент шаҳрининг Яшнобод туманида кеча, 21 сентябрь куни вагонлар ағдарилиб кетиши билан боғлиқҳодиса юзасидан қўшимча маълумотларни эълон қилди. Бу ҳақда Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар берди.\nМаълумотларга кўра, Фарғона йўли кўчасидан ўтган “Ҳамза” темир йўл бекатининг қўшимча йўлида турган тепловози бўлмаган 5 дона юк вагонлари қаровсиз қолдирилиши ҳамда вагон ғилдираклари остига қўйилган ғилдиракларни ушлаб турувчи мослама тўлиқ қотирилмаганлиги сабабли, иккита бўш юк вагонлар ҳаракатга келган, темир йўл изидан чиқиб кетиши натижасида Фарғона йўли 7-тор кўчасидаги уйнинг деворига бориб урилган.\nЖароҳат олган фуқаролар йўқлиги ҳамда суриштирув ишлари олиб борилаётгани қайд этилган.\nАввалроқ, Тошкентда юк поездининг иккита вагони ағдарилиб кетгани ҳақида хабар берган эдик.


«Green Card»: нега миллионлаб ёшлар Америкага...\n02.04.2019 20:47 0 2491\n«Ёшлар овози» сайтида журналист Холбой Қосимовнинг «Green Card» талвасаси» номли мақоласини ўқиб қолдим. Мақола қуйидаги жумлалар билан бошланади: «Дарҳақиқат, сўнгги йилларда юртимизда юз бераётган ўзгаришлар — шаҳар ва қишлоқларимиз қиёфасининг таниб бўлмас даражада чирой очаётгани, иқтидор эгаларининг ҳар томонлама қўллаб-қувватланаётгани, жамият ҳаёти фаровонлашиб, одамларимиз онгу шуури, қалби янада покланаётганини ҳаммамиз кўриб турибмиз».\nШу жумладан сўнг муаллиф «ана шундай кенг имкониятлардан баҳраманд бўлиб яшаш ўрнига хорижда бахт топиш илинжида юрган ва АҚШда яшаш ва ишлаш ҳуқуқини берувчи «Green Card» талвасасига тушиб қолган ёшлар»дан ёзғиради. Мақолада шунингдек, АҚШга йўлланмани ютиб олган фуқаролар ва улар билан боғлиқ ҳангомалар ҳам берилган.\nМақола сўнгида муаллиф барча айбни «Green Card» талвасасида ёнаётганлар»га ағдариб қўяди.\nЭнди дўппини бир чеккага қўйиб ўйлаб кўрайлик: бундай қуруқ, популистик чақириқлар билан четга кетаётган одамни қайтаришнинг иложи борми? Статистика бизга шундай маълум қилади: бугун 3 миллиондан зиёд ватандош Россияда ишламоқда. Туркия, Жанубий Кореяда ҳам ўзбекистонликлар сероб. Биз йирик ишчи кучи экспорт қилувчи давлатмиз. Шунчаки, яхши шароитнинг қадрига етмаслик» айтиш уларни ортга қайтарадими? Қачон ҳақиқий аҳволни тан оламиз? Президент Шавкат Мирзиёев яқинда Бухородаги йиғилишда «Қарсаклар, баландпарвоз гапларга чек қўйиб, ҳар бир хонадон, шахс билан манзилли, алоҳида-алоҳида ишлаш зарур»лигини таъкидлади. Биз эса ҳануз имконият, шароит йўқлигидан чет элга боришни ихтиёр этганларни ёмонлаш билан бандмиз. Аслида вакуумдан чиқиб, реал вазиятга мос равишда ҳаракат қилиш керак эмасми? Юртдошларимиз чет элда яшашга иштиёқмандлигидан кетяптими ёки мажбурликданми?\nИкки миллиондан зиёд ариза — огоҳлик қўнғироғи\n«Travel.state.gov» сайти маълумотларига кўра, «Green Card» лотереяси учун 2018 йилда 2 миллион 114 минг 446 нафар ўзбекистонлик ариза топширган (2017 йилда 1 миллион 576 минг нафар эди). «Green Card»нинг кўпчилик учун орзу, кимгадир армон, ким учундир бизнесга айланиб кетаётгани ортида ҳам шу миллионлаб одамлар (мутлақ кўпчилиги ёшлар) туради. Бу муаммонинг туб илдизига етиш учун аллақачон ўйлаш керак экани, ёшларни беъмани тақиқлар ва ваъдалар билан эмас, ҳақиқий имкониятлар орқали ватанда олиб қолиш лозимлигини англатади. Чунки миллионлаб ёшлар ватан остонасида имконият пойлаб турибди.\n«Грин-кард» кимга энг кўп берилади? Ўзбекистон ва собиқ иттифоқ мамлакатлари (рейтинг)\n«Қуруқ қошиқ оғиз йиртади»\nЎзбекистон давлат статистика қўмитаси тақдим этган маълумотларга кўра, 2018 йилда юртимизда 14 ёшдан 30 ёшга қадар бўлганлар (яъни ўсмирлар ва каттароқ ёш қатлам) 9 миллион 992 минг нафарни ташкил этган. Бу аҳолининг 30 фоизи демакдир. Ривожланиш учун етарли даражада ёшлар потенциалига эгамиз. Юртимиз аҳолисининг ёш нисбати, меҳнатга лаёқатли ёшлар сонига унча-мунча давлат ҳавас қилади. Аммо… ёшлар билан мулоқот, уларнинг муаммоларини ўрганишда оқсаяпмиз. «60 фоиздан зиёд аҳолимизни ёшлар ташкил этади, уларга бугун барча шароитлар яратиб берилмоқда», деган сийқа жумлалар билан ёшларга ёрдам бера олмаймиз. Юқорида «Green Card» атрофида рўй бераётган воқеалар айрим ёшларнинг кетиш истаги янада ошаётганини билдиради.\nЁшлар нима дейди?\nАкмал Каримов, ЎзМУ хорижий филология факультети талабаси: «Green Card»да омадимни ҳар йили синаб кўраман. Ўзим келажакда инглиз ва француз тиллари бўйича мутахассис бўламан. Режамда АҚШда таълим олиш ҳам йўқ эмас. Ҳозир мактабда дарс ҳам бераман. Аммо ўқитувчи иззат-ҳурматининг пастлиги, ўқувчиларнинг таълим олишдаги маъсулиятсизлиги ва бошқа муаммолар мени чет элга бориб, шу салоҳиятимни бошқа ишларга сарфлашга ундайди.\nШу жамият аъзоси, шу давлатда яшаётган ёш сифатида бир нарсани жуда хоҳлардим: ёшлар билан мулоқот, уларнинг муаммоларини ўрганиш тизимини ўзгартиришни. Уларнинг фикри, танлови, қарашлари ҳурмат қилиниши лозим. Ёшлар мавзусини ёритишда бирёқламаликдан қочиш лозим. Масалан, ватанни тарк этаётганларга салбий қараш керак эмас. У ватандан ижобий таассурот билан чиқиб кетсин ва керак бўлса, хориждан туриб, ўзбек жамияти ривожига ҳисса қўшсин. «Green Card» талвасаси» мақоласига ўхшаб, уларнинг бўйнига «ватанни севмаслик, нонкўрлик, осон пул топиш ва бойликка ўчлик» каби айбларни маржондек илиш билан иш битмайди.\nИккинчи нажот эса таълимдан. Аслида жамиятимиздаги муаммоларнинг мутлақ кўпчилигига таълим тизимини яхшилаш эвазига эришса бўлади. Яхши таълим олган ёшлар ўз тараққиётимиз ривожига ҳисса қўшади, чет элга борса ҳам ўзини кўрсатиб, юрт имиджини яхшилайди. Яхши таълим малакали кадрлар дегани. Малака кадрлар эса келажакда ёшларга ўз ватанида ҳам яхши маблағ топа олиши учун яхши лойиҳаларни ишлаб чиқади.\nУчинчидан, «ақлли миграция» дастурини ишлаб чиқиш керак. Чет элга кетаётган муҳожирлар учун йирик курслар очилса, уларнинг салоҳияти оширилса, зарур тушунтиришлар берилса, ўйлайманки вазият яхшиланади. Мигрант хорижга шунчаки катта маблағни хаёл қилиб эмас, ундаги қонун-қоидалар, шароитларни, тилни ўрганиб йўл олсин, энг муҳими олдида мақсади бўлсин.\nТўртинчидан, ёшларнинг танлови ҳар қанақа тескари тарғиботдан, тақиқлардан қочиши лозим. Яқинда вояга етмаган болалари бор ота-оналарнинг четга чиқишини чеклаш бўйича таклиф жамиятда катта акс-садо бергани бунга мисол. Ёшларга нисбатан ҳар қандай жиддий тақиқ, уларни бир йўлга солишга уриниш, муаммони ҳал этишда энг осон — тақиқ йўлини излаш унга ечим бўла олмайди. Уларга ёрдам бериш эмас, халақит бермаслик керак, уларнинг фикрини, қарорини ҳурмат қилиш уларга энг катта ёрдам бўлиши мумкин.\nёшлар Green Card\nҲажв 01/11, 14:03\nТаклифлар, таклифлар…нега жамият уларни салбий қарши олмоқда?\nТехнология 14/07, 20:43\nЖамият 29/06, 20:46\nПрезидент ёшларни табриклади\nИқтисодиёт 13/06, 10:23\nМўйноқлик ёшлар оғир чўл шароитида ҳам яхши даромад олишмоқда


Украина полициячилари Туркияда тайёргарликдан ўтади\n13:56 / 24.05.2016\nБМТ Бутунжаҳон гуманитар саммити доирасида учрашув ўтказган Туркия ва Украина президентлари Режеп Тайип Эрдўған ҳамда Петр Порошенко, украин полициячилари Туркия ҳудудидаги машғулотларда қатнашишига келишиб олишган. Бу ҳақда, Порошенко фейсбукдаги саҳифасида маълум қилган.\n«Украина ҳуқуқ-тартибот идораларининг ўртача 3 минг нафар ходими яқин орада Туркияда машғулотларда қатнашади, тренингларда иштирок этади. Бу икки мамлакат полициячилари ўртасидаги энг самарали ҳамкорликдир», — деб ёзган Украина президенти.\nТомонлар, шунингдек, украинларнинг Туркияда кўпроқ қолишига имкон бериш мақсадида, миллий визалар муддатини 90 кунгача оширишга келишиб олган.\nБундан аввал, Порошенко Туркия ҳукумати, Украинага 5та ҳарбий кўчма госпитал тақдим этгани ҳақида маълум қилган эди. Улар, аксилтеррористик амалиётлар ўтказилаётган Украина шарқига юборилади.


Америкалик мусулмонлар АҚШда мавжуд қарашлар сабабли Конгрессдан бошлаб маҳаллий қонунчилик органларигача бўлган сайланадиган ташкилотларга ўз номзодларини қўйишни тарғиб қилмоқдалар. Бу ҳақда islam.ru сайти хабар берди.\nАҚШ президенти Доналд Трамп ҳукумати томонидан олиб борилаётган сиёсатдан норози бўлган кишилар навбатдаги сайловларда қатнашган ҳолда ўз ҳуқуқларини ҳимоя қилишни мақсад қилганлар. 90 нафардан ортиқ мусулмонлар турли даражадаги сайланадиган органларга ўз номзодларини қўйишган.\nБунга яна бир сабаб сифатида АҚш жамиятидаги айрим гуруҳлар мусулмонларнинг юқори лавозимларга сайланганини норози кайфиятда кутиб олганини ҳам келтириб ўтиш мумкин. Минессота штати Рочестер шаҳри мери лавозимига номзод Регина Мустафа сайловлардан олдин ўзига ижтимоий тармоқлар орқали таҳдид қилинганини айтиб ўтди. Сенатга Аризона штатидан ўз номзодини қўйган Деедра Аббуд ҳам ўзига нисбатан таҳдидлар бўлганини қайд этган.\nМичиганлик мусулмонлар америкаликларнинг сайловларда ғалаба қозониши эҳтимоли юқори экани тахмин қилинган.\nДругие материалы в этой категории: « Мбаппе ЖЧ ғолиблиги учун мукофот пулини хайрия қилади\tҚатар делегацияси билан учрашув: Афғонистон ва мақом фестивали »


“Анонимус” хакерлар гуруҳи жазоланди « O'zbekiston ERK Demokratik Partiyasi\n“Анонимус” хакерлар гуруҳи жазоланди\n29 December 2015 - 15:34\nШу йилнинг 12 декабр куни Ўзбекистон Халқ ҳаракатининг расмий uzerk.org сайтига ҳужум уюштирган “Анонимус” гуруҳининг расмий сайти Туркиянинг Ойюлдуз гуруҳи томонидан бузиб, қўлга олинди.\nДунёда таниқли бўлган Турк хакерларидан иборат бўлган “Ойюлдуз” гуруҳи Туркияга таҳдид қилган “Анонимус”нинг веб сайтини ишдан чиқарди. Охирги йилларда “Бизга ҳужум қилманг” деганларини ва узр сўраганларини билдирган “Ойюлдуз” гуруҳи “Анонимус”нинг сайтини бузиб, огоҳлантириш қолдирди. Огоҳлантириш сўнгида эса “Боринг қумда ўйнанг” деб ёзди.\nТаниқли хакерлар груҳи бўлган “Анонимус”, ташкил қилингандан бери илк маротаба ўзининг anonymoushackers.org расмий сайти назоратини қўлдан чиқарди. Кеча сайтга кирганлар “Ойюлдуз” гуруҳи кибер армияси томонидан хакландингиз” ёзувига дуч келдилар. Гуруҳ вакили томонидан берилган изоҳларда “Ойюлдуз” гуруҳи асосчиси ‘Cedkan Bir Yafes’ “Турк давлатига душманлик қилганларга бир дарс бердик” дегани айтилади. Кечаги ҳужум Анонимус томонидан ИШИДга ёрдам берди деган ёлғон айблов билан Туркияга таҳдид қилгани сабабидан амалга оширилди.\n“Анонимус” ўзи ҳавола қилган видеоларда сайтларининг асло ишдан чиқарилмаслигини даъво қилганини хотирлатган ‘Cedkan Bir Yafes’, “2010 йилда турк сайтларини мўлжалга олганлари учун уларга бир қарши ҳужум уюштирган эдик. Ўша вақтда ёзма бир узур чиқариб тўхташларини айтган эдилар. Лекин ўз сўзларида турмадилар. Биз ҳам ўч олдик. Интернет оламида Туркияни ҳимоя қилишда давом этамиз. Бу кишиларга Туркиядан ёрдам қилганларга ҳам дарс бўлсин” деди.\nУшбу ҳужумларда Россиянинг қўли бор\nЎтган хафта Туркиянинг катта кибер ҳужум остида қолиши ортида “Анонимус”нинг тургани айтилган эди. Бироқ “Ойюлдуз” гуруҳи, ҳужумларнинг ортида Россиянинг тургани эҳтимоли жуда кучли эканлигини айтади. “Анонимус”нинг ИШИД ёлғонининг ҳам манбаси бўлган Россия, шу сабабдан “Ойюлдуз” гуруҳининг янги мўлжали бўлди. Россияда турли университетлар сайтларини бузганликларини эълон қилган ‘Cedkan Bir Yafes’, ҳозирда Россиянинг мудофаа ва вазирлик сайтларини бузиш мақсадида ҳаракат қилаётганликларини айтди.\n“Анонимус” кимнинг хизматида\n“Анонимус”нинг илк маротаба саҳнага чиқиши 2003 йилда рўй бергани айтилади. Гуруҳ айниқса Араб баҳори намойишларига берган ёрдами ва адолатсиз даромад таъминоти дея ҳисоблаган йирик молия институтларини нишонга олиб интернетда алоҳида бир секторнинг қўллаб-қувватлашига сазовор бўлди. Лекин айниқса сўнгги 2 йилда тақибчилар томонидан кўпинча баҳсли сиёсий масалаларда тараф танлашда айбланди ва хавфсизлик хизматлари гуруҳларига киргани айтилди.\n“20 киши 3 кун давомида ухламасдан ишладик”\n“Анонимус”га қарши бироз аввал фойдаланилмаган бир усул излаганликларини айтган матбуот котиби, “Усулни фош қилмаймиз. Юқори даражали 20 аъзо 3 кун давомида ишлади. Навбат билан оз-оз ухлай олдик. Натижада сайтни қўлга киритдик” деди.\n“Ойюлдуз” гуруҳи ким?\n2002 йилда ташкил қилинган “Ойюлдуз” гуруҳи Туркияга уюштириладиган кибер ҳужумларга қарши ҳимоя қилиш мақсадида фаолият юритади. Кўнгилли аъзолардан иборат ва ўзини давлатчи-миллатчи дея таништиради. Давлат сайтларига уюштирилган ҳужумларга зудлик билан жавоб беради.


hidoyat.uz – “Мовароуннаҳр” нашриётининг сайти - ҲИНДИСТОН\nҲиндистон аҳоли сони жиҳатидан дунёда энг юқори ўриндаги давлатлардан биридир. Шимолдан Афғонистон, Бутан, Хитой ва Непал, шарқдан Бангладеш ва Мянма (Бирма), ғарбдан эса Покистон билан чегарадош. Ҳиндистонни шарқда Бенгал кўрфази, жанубда Полк бўғози ва Ҳинд океани, ғарбда эса Араб денгизи қуршаб туради.\nҲиндистоннинг географик жойлашуви хилма-хил, ўсимлик ва ҳайвонот дунёси билан алоҳида хусусиятга эга. Ганг дарёси ва ғарбий Гатнинг тропик ўрмонлари кишини ўзига ром этади.\nБу диёрда дунёнинг етти мўъжизасидан бири "Тож Маҳал" обидаси қад кўтарган. Шунингдек, "Марварид" ва "Жума" масжидлари, Раж Гхат, Жантар Мантар, Лакшми Нараян ибодатхоналари, Кутаб минораси, Ҳинд дарвозалари диққатга сазовордир.\nМамлакат 1947 йили мустақилликка эришган. Бу ерда 18 та расмий тил муомалада бўлиб, инглиз тили – иш юритиш ва расмий ҳужжатлар учун қўлланилади. Пул бирлиги – ҳинд рупияси. Аҳоли сони бир миллиард икки юз миллиондан ортиқ. Ҳиндларнинг тўққиз юз миллион нафари ҳиндулик динига эътиқод қилади. Аҳолининг ўн тўрт фоизини мусулмонлар ташкил қилади.\nУшбу ўлкада 1526 йилдан бошлаб бобурийлар салтанати икки юз йил мобайнида ҳукмронлик қилди. Ҳиндистон тарихида асрларга татигулик улкан бурилиш ясаган давлат арбоби, буюк саркарда, олим, нозиктаъб шоир, бобомиз Заҳириддин Муҳаммад Бобурни ҳинд аҳолиси ҳурмат билан тилга олади. Унинг қурдирган бетакрор обидалари, меъморчилик санъати намуналари, яратган боғларини ҳинд халқи юксак қадрлайди.\nМустақиллик даврида мамлакат янги ислоҳотларни амалга оширди. Ташқи ва ички савдо-сотиқ, ишлаб чиқариш ва ободончилик ишлари қилиниб, халқ фаровонлиги янада ривожланди. Ички бюджет даромади бўйича дунёда тўртинчи ўринга чиқиб олди.\nМамлакатнинг олтмиш фоиз аҳолиси қишлоқ хўжалиги билан шуғулланади. Гуруч, буғдой, пахта, каноп, чой, шакарқамиш ва картошка асосий қишлоқ хўжалиги маҳсулотларидандир.\nБеш юз миллион нафарга яқин аҳоли ишлаб чиқариш ва турли корхоналарда фаолият юритади. Автомобил, маиший техника, кимёвий моддалар, цемент ишлаб чиқариш, машинасозлик, нефт қазиб олиш, дори-дармон, металлни қайта ишлаш ва енгил саноат соҳаларида илғор мамлакатлардан бири ҳисобланади.\nСавдо-сотиқ ҳамкорлари Америка, Оврупа Иттифоқи ва Хитойдир.\nСўнгги йилларда ҳиндлар орасида турли соҳаларни мукаммал эгаллаган мутахассислар сони ортди. Кўпгина машҳур хорижий компютер ишлаб чиқариш, дастур тайёрлаш ва техника ширкатларида ҳиндлар етакчи лавозимларни эгаллади. Шунингдек, етук, малакали шифокорларга эга йирик замонавий тиббий шифохоналари хорижий мижозларни қабул қилиш бўйича жаҳонда биринчи ўринга чиқиб олди.


Манба: «Ювентус» «ПСЖ»га Роналдуни Неймарга алмаштириш таклифи билан чиқади\n«Ювентус» 2021 йил ёзида ҳужумчиси Криштиану Роналду билан хайрлашиши мумкин, деб хабар беради журналист Танкреди Палмьери.\n2022 йили Роналдунинг клуб билан шартномаси якунланади. Туринликлар буни инобатга олиб, унинг трансфер харажатларининг бир қисмини қоплашмоқчи. «Ювентус» Пауло Дибала, Деян Кулусевски ва Федерико Кьеза билан янги шартномалар тузса, Роналду билан битимни узайтиришга молиявий имконияти етмайди.\nМахсус ҳолатларни инобатга олмаса, португалиялик футболчининг юқори қийматли шартномасини ҳеч бир клуб ўз зиммасига олмайди. Фақат «ПСЖ» бундан мустасно.\nПарижликлар етакчиси Неймарнинг шартномаси ҳам 2022 йил ёзида тугайди. Бу вазиятда «Ювентус» «ПСЖ»нинг Роналдуни сотиб олишга ҳаракат қилишига умид қилмоқда. Агар шундай бўлса, итальян клуби спорт директори Фабио Паратичи «ПСЖ» директори Леонардога Роналдуни Неймарга алмаштириш таклифи билан чиқади.


УЧТАСИ БИРДА: САЙЁР ҚАБУЛ, ТИББИЙ КЎРИК ВА МЕҲНАТ ЯРМАРКАСИ\nЖараён 14.05.2019 143\nВилоят ҳокимлиги ва вилоят Халқ қабулхонаси ҳамкорлигида ўтказилган навбатдаги сайёр қабул Қамаши тумани аҳолисини қамраб олди.\nВилоят ташкилотлари, туман ҳокимлиги мутасаддилари, секторлар раҳбарлари ҳамда оммавий ахборот воситалари ходимлари жалб қилинган тадбирда 300 нафардан зиёд фуқаро турли ижтимоий-иқтисодий аҳамиятга эга масалалар ва шахсий муаммолари бўйича мурожаат қилди. Ишга жойлашиш, ичимлик суви таъминоти, тадбиркорликни ривожлантириш мақсадида имтиёзли кредит олиш, уй-жой, моддий ёрдам каби масалаларга оид 185 мурожаатнинг 54 таси жойида ҳал қилиниб, 8 таси бўйича тегишли тушунтириш берилди, 122 та масала ўрганиш ва ижрога йўналтирилди.\nХусусан, Катта араб қишлоғида яшовчи Сайдулла Авазов кўприкни таъмирлашда, Пахтаобод маҳалласилик Саттор Маллаев йўл ва 59-мактабга спорт зал қуриб бериш масаласида мурожаат қилди. Равотлик Қўзи Муқимовнинг қабристонга борадиган йўлни таъмирлаш бўйича мурожаати 2020 йилда "Обод қишлоқ" дастури асосида ҳал этилиши айтилди. Бойбўрилик ўқувчилар эса Тўқбойдаги мактабга қатнаб ўқишдан қийналаётир. Йўл узоқ, ёғин-сочинли кунларда нариги қишлоққа бориб келиш бир машаққат. Шунга асосан энди Бойбўрининг ўзида ҳам мактаб қуриладиган бўлди.\nГулобод қишлоғида яшовчи Дўстмамат бобо Узоқов ҳам йўл масаласида мутасаддилардан жавоб истаганлардан. Гап шундаки, маҳалладаги умумфойдаланишда бўлган, Тошкент-Термиз йўналишига олиб чиқадиган 3 километр йўл анча йиллардан буён абгор ҳолатда, йўловчи ва ҳайдовчилар учун турли ноқулайликларни келтириб чиқармоқда. Бунга жавобан ана шу 3 километрлик йўл тез орада таъмирланиши маълум қилинди.\n- Қишлоқдаги 200 дан зиёд бола ўқиш учун 8 километр узоқликдаги мактабга қатнашига тўғри келаяпти, - дейди Меҳр маҳалласида истиқомат қилувчи Ҳасан Нуримов. - Қабул пайти раҳбарларга шу масалани айтдим. Халқ таълими бошқармасидан лойиҳа қилиб, филиал қуришда ёрдам берамиз, дейишди. Бу иш амалга ошса, вақти тежаладиган болаларга ҳам, хавотири камаядиган ота-оналарга ҳам анча қулайлик бўларди.\nҚабул давомида, шунингдек, вилоят соғлиқни сақлаш бошқармаси ва туман кўп тармоқли марказий поликлиникаси шифокорлари томонидан чуқурлаштирилган тиббий кўрик ўтказилди. 180 дан зиёд фуқаро қатнашган кўрикда 14 кишига стационар даволаниш учун йўлланма, айримларига амбулатория шароитида соғлиғини тиклаш бўйича тавсиялар, ногиронлиги бўлган ва соғлигини йўқотган бир гуруҳ кишиларга ногиронлик аравачаси, таянч воситалари берилди.\nШу куни меҳнат ярмаркаси ҳам ташкил этилиб, унда 82 ташкилот, корхона ва муассаса 413 та бўш иш ўрни билан қатнашди. Кўпчилик ишга жойлашиш учун йўлланмаларга, айримлар муқим иш ўрнига эга бўлди.\nУчрашув доирасида Давлат хизматлари агентлиги вилоят бошқармаси ва адлия бошқармаси ходимлари томонидан аҳолига ҳуқуқий маслаҳатлар ҳам берилди.


Дани Алвес: "Неймар Мессининг “соя”сидан чиқиши керак эди" / CHAMPIONAT.asia\n21:30Азар: “Зидан сабаб футбол ўйнашни бошлаганман” 0 21:10Роналду дисквалификациядан қутулиб қолди 17 20:51Погба: “Барселона” дунёнинг энг яхши жамоаларидан бири” 8 20:33Неймар нима истайди? 4 20:15“Реал” Вест Хэм” ярим ҳимоячисига қизиқиш билдирмоқда 1 20:00Муҳаммад Али, Тайсон ва бокс тарихидаги энг машҳур мутлақ жаҳон чемпионлари (Топ 10) 4 19:40Икарди машғулотларга қайтади 1 19:24“Лацио” “Ливерпуль” ҳимоячисини текинга қўлга киритиш мумкин 2 19:17"China Cup-2019". Хитой ярим финалда Таиландга кичик ҳисобда мағлуб бўлди 39 18:45Регилон: "Мессини тўхтатиб бўлмайди? Ҳаммани тўхтатиш мумкин" 26 18:10"Барселона" Суарес ўринбосари учун 50 млн. евро таклиф қилади 8 17:49Евро-2020 элчилари номи эълон қилинди 5 17:17Модричга йил спортчиси соврини топширилди 13 17:14Ўзбекистон миллий терма жамоасининг Уругвайга қарши ўйин олдидан ўтказган машғулотидан ГАЛЕРЕЯ 38 17:05"Наврўз Кубоги"-2019! Эртага 1-тур ўйинлари старт олади 5\nДани Алвес: "Неймар Мессининг “соя”сидан чиқиши керак эди"\nТеглар : Лионель МессиДани АлвесНеймар\nПСЖ клуби ҳимоячиси Дани Алвес ФИФА расмий сайтига интервью берди.\n• Дани Алвес FIFA.com сайтига эксклюзив интервью берди\n• Ҳимоячининг қандай режалари бор?\n• Бразилиялик футболчи ПСЖ, Неймар, Месси ва ЖЧ-2018 ҳақидаги фикрлари билан бўлишди\nАлвес бир неча таниқли клублар ўйинида қатнашиб, ўнлаб совринлар ютишга муваффақ бўлган. Дани деярли 10 йил давомида Бразилия термасининг сардори бўлиб келган. У нафақат майдонда, балки ҳаётда ҳам жуда мулойим йигит.\nБразилиялик анчагина муваффақиятларга эришган бўлса-да, бу йил унинг фаолиятидаги муҳим давр бўлиши мумкин. Унинг ҳозирги клуби “Пари Сен-Жермен” УЕФА Чемпионлар Лигасида биринчи ўринни эгаллаш учун ҳали ҳам кураш олиб бормоқда. Парижликларни финалнинг 1/8 қисмида “Қироллик клуби” билан бўлиб ўтадиган мушкул синов кутиб турибди.\nЁзда Дани миллий терма либосини кияди ва жамоа, насиб этса, олтинчи бор Жаҳон Кубогини қўлга киритишида ёрдам беради. Ёдингизда бўлса керак, “селесао” охирги марта ЖЧда 2002 йил зафар қучган эди. Биз шу ҳолат ва ҳимоячининг янги ва эски жамоадоши Неймар ҳақида суҳбатлашдик.\n— Дани, сиз “Севилья”, “Барселона” ва “Ювентус” таркибида кўп маротаба ғалаба қозонгансиз. Юқоридаги клубларга нисбатан камроқ мукофотларга эришган ПСЖ клубига ўтишингизга нима туртки бўлди?\n— Совринлари камлиги айнан шундай қарор қабул қилишимга сабаб бўлди. Клуб тарихида янги саҳифа очиш мумкинлиги мени руҳлантиради. ПСЖ клубига кўчиб ўтишимнинг асосий сабаби ҳам шу. Бу менга ажойиб шаҳарда яшаш ва катта ниятлар билан жамоа таркибида майдонга тушиш имконини беради. Баъзилар Дани пул учун шундай йўл тутди дейди. Аммо ундай эмас, чунки шунга ўхшаш бошқа таклифлар ҳам бўлган. Мен яхшигина тажрибага эгаман деб ўйлайман: “Барселона”га ўтганимда, каталонияликлар энди “оёққа тураётганди”. Клубдан кетганимда эса улар тарихдаги энг яхши жамоа бўлганди. Мен ўша пайтдаги қувончли ҳиссиётларни яна туюшни хоҳлайман. Бу ерда ҳам ғалабага эришиб, клуб тарихида янги саҳифани очишни истайман.\n— Бу ниятлар пайдо бўлишида Неймар «ПСЖ»да Неймар борлиги муҳим роль ўйнамоқда. Унинг Парижга кўчиб ўтишида сизнинг қанчалик таъсирингиз бўлган?\n— Мен бу ишда буткул иштирок этмаганман. Лекин у «Барселона»га ўтишида менинг ҳам бироз меҳнатим сингган. Унга ўз маслаҳатимни бердим, шаҳардаги, клубдаги ҳаётимнинг яхши томонларини айтиб бергандим. Бу сафар ундай ишлар бўлмади. Шунчаки мен бу ерга эртароқ келдим (кулади). Ҳа, у мен билан алоқага чиққанди. Иккиланавериб, қийналиб кетган Неймар мендан маслаҳат сўраганди, мен: «Юрагингга қулоқ сол, шунда афсусланмайсан», дедим. Бу менинг ягона маслаҳатим эди.\n— Нима деб ўйлайсиз, Неймар сайёрамизининг энг яхши футболчиси номини олишга тайёрми?\n— Менинг фикримча, Месси билан бир қаторда Неймар ҳам бугунги кунда дунёнинг энг кучли футболчисидир. Аммо у Леонинг соясидан чиқиши зарур эди. Леодек ақлбовар қилмас футболчи билан елкама-елка тўп тепиш ажойиб, аммо доимо ичингизда савол бўлади, мен чиндан кучайдимми ёки бунинг барчаси Месси борлиги учунгинами?\nШаҳсан мен Лео билан бирга ўйинларда чинакамига завқ олардим. Аммо Месси – аргентиналик, Неймар ва мен – бразилияликмиз! Биз дунёнинг турли нуқталарида бўлсак ҳам, йўлларимиз тутиши тақдиримизда бўлган (кулади). Менимча, сен Лео ёнида унга ёрдамчидек ўйнаб эмас, жамоани ўз ортингдан етакласанг, кўпроғига эришасан. Неймар ўз йўлида давом этгани ва бугунги кунда ПСЖ ва Бразилия термаси етакчиси ролини қўлга олгани табиий ҳол.\n— Сиз ҳам, Неймар ҳам, биргаликда «ПСЖ» сафида Чемпионлар Лигаси кубогини қўлга киритиш ниятида эканлигингизни айтдингиз. Бу қанчалик ҳақиқатга яқин?\n— Бу ҳар иккимизнинг орзуимиз ва мақсадимиздир. Неймар «Барса»ни тарк этаётганда, мен эса – «Юве» билан хайрлашганда шу ҳақида ўйлагандик. Айнан шу орзу бизни олға инитилишга мажбур қилади, ҳар куни ўз устимизда ишлашга туртки бўлиб хизмат қилади. Фақатгина кучлилар қуёшга тик боқа оладилар. Заиф ва қўрқоқлар эса жимгина соядаги ҳаётни афзал кўрадилар. Бизга бу ёд хислат! Биз барчасини Бразилияда "0"дан бошлаганмиз ва бугун шу ергача етиб келдик. Чемпионлар Лигасини фақатгина жарангли исмлар билан ютиб бўлмайди. Энг кучлилар бир ерга жам бўлса ҳам, ҳеч қандай натижага эриша олмасликлари мумкин, агарда улар бир жамоа бўлмасалар. Биз бунга тайёрмиз ва натижа биз бир бутун жамоа сифатида нимага қодирлигимизга боғлиқ.\n— Ёзда Жаҳон Чемпионати бўлиб ўтади. Бразилия гуруҳда кучли рақибларга дуч келмади, бу ҳолатни соврин томон ташланган дастлабки қадам десак бўладими?\n— Тўғрисини айтсам, менга рақиб кимлигининг фарқи йўқ. Бундай мусобақаларда исталган рақибни енга олишимиз зарур. Тасаввур қилиб кўринг, бизга Испания тўқнаш келиб қолганда, нима қилишимиз керак бўларди? Қочиб кетишимиз керакмиди? Ҳеч ким фақатгина кучсиз рақибларни енгиб чемпион бўлмаган. Шундай экан эртами-кечми грандларга қарши майдонга тушишимизга тўғри келади… Ҳамда уларни ер тишлатишимиз керак, чунки биз чиндан ҳам чемпион бўлмоқчимиз.\nХави: "Месси футбол тарихидаги энг яхши футболчи" 31\nОмар Момани карикатураси: Рабьони зиндондан ким қутқаради? 12


Мамлакатимизда инсон саломатлиги учун фойдали бўлган шифобахш масканлар қаторида табиий маъданли сувлар ҳам топилган. Ана шундайлардан бири организмга ижобий таъсири кўп бўлган "Чортоқ" минерал сувидир. Айтиш мумкинки, мазкур шифобахш ичимлик суви ҳам чанқоқни қондириш, ҳам уй шароитида даволаш учун ишлатилади. Яқинда ушбу маҳсулотни ишлаб чиқарадиган "Chortoq Mineral Water" компанияси журналистлар учун Наманган вилояти "Чортоқ" дам олиш ҳудудида жойлашган заводга пресс-тур уюштирди.\nШифобахш сув қаердан олинади?\n2016 йили Голландиянинг "Buncra BV" ва Ўзбекистоннинг "Chortoq Mineral Water" компанияси ўртасида шиша идишларига қуйилган маъданли сув ишлаб чиқариш бўйича масъулияти чекланган жамияти шаклидаги "Chortoq Mineral Water" қўшма корхонаси ташкил этилиб, Жанубий Кореядан келтирилган "JK Engineering" фирмасининг энг замонавий асбоб-ускуналари билан жиҳозланди. Айтиш керакки, завод қурилиши 2016 йил июнида бошланиб, қисқа фурсатда якунланди. Пресс-турда айтилганидек, сув 572 метр чуқурликдан 32-сонли қудуқнинг термал булоғидан махсус зангламайдиган металл ҳовузларга келиб тушиб тўпланади. Уларда тиндирилиб, совитилади ва зангламас қувурлар орқали насослар ёрдамида ишлаб чиқариш майдончасига етказилади. Идишларга қуйишдан аввал фильтрдан ўтказилади. Бу жараён эса сувни махсус қатлам орқали ўтказиш йўли билан амалга оширилади. Сувни зарарсизлантириш, микрорганизм ва бактерияларни йўқ қилиш учун ультрабинафша нур таъсиридан фойдаланилади. Тозаланган минерал сув карбонат ангидрид гази SO2 билан аралашиш учун сатураторга солинади. Суюқликни газ билан бойитиш мақсадида максимал даражада тозаланган 99,99 деб номланган газ ишлатилади. Шундан сўнг сув қуйиш тизимига етказилади. У ерда янги идишларни ювиш, уларни текшириш, маъданли сув қуйиш Жанубий Корея республикасида ишлаб чиқарилган алюмин қопқоқлар билан ёпиш, унинг устига автоматик тарзда сана қўйиш, ўзи ёпишадиган металлаштирилган ёрлиқ босиш ва гофролотокка қадоқлаш жараёнлари амалга оширилади. Ишлаб чиқариш тизимининг унумдорлиги соатига 4 минг дона шиша идишдан иборат. Улар иссиқлик печига етказилади ва тайёр қутилар бир қаторда 25 донадан қилиб, 5 қаватга терилади. Махсус ускуна ёрдамида қадоқланади.\nХалқаро стандартларга жавоб берадими?\n– "Чортоқ" – қарийб ярим асрлик тарихга эга минерал сув бренди бўлиб, унинг тозалаш жараёнига масъулият билан ёндашамиз. Маҳсулотимиз ошқозон, ошқозоности бези, жигар, ўт пуфаги ва ичак фаолияти, организмда қон янгиланишига ижобий таъсир кўрсатади. Шунингдек, қандли диабет ва буйрак касалликларини бартараф этишда ёрдам беради. Айни пайтда идишнинг янги дизайни янада мукаммал кўринишга эга бўлди, яъни яшил рангли ва кучли қуёш нурлари, бошқа салбий таъсирлардан ҳимояланди. Заводимизда маҳсулотнинг юқори сифати, ишлаб чиқариш хавфсизлиги ҳамда санитария-гигиена нормаларини таъминловчи халқаро стандартлар жорий қилинди. Биз юқори сифатли хом ашё, махсус қадоқ ва асл этикетлардан фойдаланиб, ишлаб чиқаришни тартибга солувчи жаҳон талабларига қатъий риоя қилмоқдамиз. Мақсадимиз – истеъмолчиларга ушбу сувнинг шифобахш хусусиятини сақлаб қолган ҳолда етказиш. Истиқболда ишлаб чиқаришни кенгайтириб, МДҲ ва узоқ хориж давлатларига экспорт қилишни режалаштирганмиз, – дейди компания раҳбари Алексей Тудаков.\nКорхонанинг ишлаб чиқариш лабораторияси юқори даражали асбоб-ускуналар билан жиҳозланган бўлиб, технологик жараённинг барча босқичларида физик-кимёвий ва бактериологик параметрлар устидан доимий назорат амалга оширилмоқда. Айтиш жоизки, ҳозирги пайтда 46 нафардан иборат меҳнат жамоаси фаолият юритадиган ушбу корхона биринчи шошилинч тиббий ёрдам кўрсатиш учун барча дори воситалари билан таъминланган.\nХулоса ўрнида айтиш жоизки, бу каби шифобахш сувлар, албатта, инсонлар саломатлигини тиклашда муҳим роль ўйнайди.


Меҳнат вазири хорижга ишга юборишдаги монополия ва коррупцияни тан олди « Ўзбекистон Халқ Ҳаракати\nМеҳнат вазири хорижга ишга юборишдаги монополия ва коррупцияни тан олди\n30 November 2018 - 11:49\n“Озодлик” радиосининг хабар беришича, Ўзбекистон Бандлик ва меҳнат муносабатлари вазири Шерзод Кудбиев хорижга ишга юбориш тизимида монополия ўрнатилгани ва бу ҳол коррупцияга олиб келаётганини тан олган.\nБир қатор матбуот нашрлари хабарига кўра, вазир бу ҳақда Тошкентда ўтган матбуот анжуманида маълум қилган.\n“Ҳар йили 1,5 миллион Ўзбекистон фуқароси Россияга ишлаш учун кетади. Уларнинг 99 фоизи эса тартибсиз равишда кетади. Чунки шу пайтгача давлатнинг ўзи бу жараённи тартибли қилишга рухсат бермаган. Бу иш билан фақат битта агентлик шуғулланган. Бу ўз-ўзидан кўриниб турган монополия. Монополия бор жойда эса коррупция бўлган”, деган Ш. Кудбиев.\nҚайд этилишича, фуқароларни хорижга ишга юбориш ишига хусусий бандлик агентликларини жалб этиш режалаштирилган.\nЎзбекистон Меҳнат вазирлиги узоқ йиллар давомида Россияда ишлаётган ватандошлар сонини камайтириб кўрсатиб келган. Амалдаги вазир эса илк бор бир йилнинг ўзида мамлакатдан 1,5 миллион киши Россияга ишга кетаётганини тан олмоқда.\nВазир рус диёридаги ўзбек меҳнат муҳожирларининг умумий миқдори қанча эканига ойдинлик киритмаган.


Пиёда юринг, соғлом бўласиз\nЖисмоний тарбия инсон организми учун ниҳоятда фойдали эканлигини яхши биласиз. Бироқ аксарият кишилар иши кўплигини рўкач қилиб ёки эринчоқлиги боис ҳар доим ҳам жисмоний машқларни бажармайди. Бундайларга аслида мутахассисларнинг фикрига кўра, пиёда юриш асқатади.\nЧунки яёв йўл юриш кўпгина хасталикларнинг олдини олади. Хусусан, қон босими меъёрлашиши, мия фаолияти яхшиланишига хизмат қилади.\nМаълумки, қон босимининг кўтарилиши ва организмда холестерин миқдорининг кўпайиши натижасида юрак хасталиклари вужудга келади. Бундай беморларга шифокорлар энг содда даво усули сифатида ҳар куни маълум бир вақт мобайнида тоза ҳавода сайр қилишни тавсия этишади. Бунинг қанчалар ижобий самара беришини эса пиёда юришни одатий машғулотга айлантирган кишилар жуда яхши билади.\nШунингдек, пиёда юриш инсон мияси фаолиятини яхшилайди.\n30 дақиқа пиёда юриш юрак уришини меъёрлаштириб, қон босими кўтарилишининг олдини олади. Яна шуни алоҳида таъкидлаш керакки, югуришдан ёки чопишдан кўра бир маромда юришнинг фойдаси кўпроқ.\nУмуман олганда, очиқ ҳавода барча кундалик ташвишлардан холи бўлган ҳолда пиёда сайр қилиш инсоннинг тана аъзоларига ижобий таъсир кўрсатади.\nАҚШлик шифокорларнинг айтишича, яёв юриш инсон мияси ҳажмини ҳам кенгайтираркан. Бу эса қуйидаги тажриба асосида исботланган. Хусусан, турли ёшдаги 60 нафар кўнгилли гуруҳ ҳафтасига уч маротаба 40 дақиқадан пиёда юришган. Иккинчи шундай гуруҳ эса ҳафта давомида уч марта жисмоний машқ билан шуғулланган. Бир йилдан кейин иккала гуруҳ аъзоларининг миялари текширилиб кўрилганда, пиёда юрувчиларнинг хотира маркази 2 фоиз, машқ қилувчиларники эса 1 фоиз кенгайгани аниқланган.\nҚолаверса, яёв юриш миянинг қон билан яхши таъминланишига олиб келади. Бу эса янги нейронларнинг ўсишига сабаб бўлади. Агар кимнингдир кўриш имконияти пасайган бўлса, у, албатта, кўпроқ пиёда юриши лозим. Бир хил ҳаракат кўз нурини ҳам равшан қилади.\nМаълумки, кўпчилик овқат еб бўлганидан кейин сайрга чиқади. Аслида эса овқатдан олдин бир оз сайр этиб, ундан кейин тамадди қилиш киши организми учун ниҳоятда фойдалидир. Бир ярим соатлик сайр қон таркибидаги ёғларни 25 фоиз камайтиради. Бу жараён овқат истеъмолидан кейин ҳам давом этади. Шу билан бирга, ёғларнинг ўзлаштирилиши ҳам яхшиланади.\nХуллас, кўпроқ пиёда юринг, соғлом бўласиз.\nМазкур рукндаги бошқа мақолалар: « Cоғлом овқатланиш — cаломатлик гарови\tЁш тиббиётчилар анжумани »


Ўзбекистон табиий толалар илмий тадқиқот институти олим ва мутахассислари томонидан хом ипакнинг техникавий шартлари бўйича Давлат стандарти ишлаб чиқилган | Ўзбекистон табиий толалар илмий тадқиқот институти\nO'zDSt 993:2011 - "Хом ипак. Техникавий шартлар". Ушбу стандарт Ўзбекистон табиий толалар илмий тадқиқот институти томонидан ИШЛАБ ЧИҚИЛДИ. "Ўзбекенгилсаноат" Давлат Акциядорлик Компанияси КИРИТДИ. Ўзбекистон стандартлаштириш, метрология ва сертификатлаштириш агентлиги ("Ўзстандарт" агентлиги)нинг 2011 йил «04.20» «05-295» сонли қарори билан ТАСДИҚЛАНДИ ва амалга киритилди. O'zDSt 993:2001 ўрнига жорий этилди. Ушбу стандартни Ўзбекистон ҳудудида амалга жорий этилиши (амал қилишини тўхтатилиши) ва унга ўзгаришлар киритилиши хақида ахборот “Ўзстандарт” агентлигининг маълумотномасида чоп этилади.\nМазкур стандарт бир неча якка пилла ипларини бирлаштириб чуваб олишдан ҳосил бўлган, чизиқли зичлиги 1,56 tex, 1,89 tex, 2,33 tex, 3,23 tex, 3,85 tex, 4,65 tex, 10,75 tex, 13,33 tex, 16,60 tex лардан иборат хом ипакларга таалуқлидир. Мазкур стандарт хом ипак ишлаб чиқарувчи, уни қайта ишловчи корхоналар, табиий ипак махсулотлари билан алоқадор бўлган ташкилотлар учун мўлжалланган. Ушбу стандартнинг ҳамма талаблари мажбурий бўлиб сертификатлаш учун мувофиқдир.\nХом ипак ушбу стандартдаги талабларга асосан ва расмий равишда тасдиқланган технологик режим бўйича ишлаб чиқарилиши керак. Ҳамма тоифалардаги хом ипак учун етти нав қуйидаги тартибда қабул қилинган: 4A, 3A, 2A, A, B, C, D. Энг юқори сифатли ипак нави – 4A, энг паст сифатли ипак нави – D.


Ольга Забелинская бугун Токио Олимпиадасининг яна бир лицензияси учун курашади / Olamsport.com\n28 фев 10:42\nОльга Забелинская бугун Токио Олимпиадасининг яна бир лицензияси учун курашади\nБугун Германиянинг Берлин шаҳрида давом этаётган велотрек бўйича жаҳон чемпионатининг навбатдаги кун дастурида ҳамюртимиз Ольга Забелинская иштирок этади.\nСпортчимиз бугунги дастурда омниум йўналишида жаҳон чемпионати медали қатори Токио Олимпиадаси йўлланмаси учун курашади.\nОмниум – велотрекнинг кўпкураш йўналиши бўлиб, унда иштирокчилар кун давомида 4 бор стартга чиқишади. Ғолиб ҳар бир йўналиш бўйича жамғарилган очколар йиғиндисига қараб аниқлаб олинади.\nКундузги дастур Тошкент вақти билан 19:00 дан бошланиб, юртдошимиз скрэтч ва темпо рейс бўйича стартга чиқади. 22:30 дан эса кечки дастур бошланади. Унда элиминейшн ҳамда очколар пойгаси бўйича дастурлар белгилаб қўйилган. Сўнгги старт Тошкент вақти билан тахминан 00:30 га тўғри келади. Бироқ вақт аввалги баҳслар якунига қараб ўзгариши мумкин. Мусобақа “Eurosport2” телеканалида тўлиқ намойиш қилинмоқда.\nЖаҳон чемпионати Токио Олимпиадасига йўлланма берувчи сўнгги стартдир. Мусобақа якунидан сўнг жаҳон рейтингининг кучли 21 талигидан ўрин олган спортчилар Олимпиадага йўлланма олади. Забелинская ушбу йўналишда рейтингнинг 24-поғонасида турибди. Мусобақада спортчимиз тахминан кучли бешталикка кира олса, Олимпиада йўлланмасини нақд қилиб қўяди. Спортчимиз кучли бешликка кира олмаса, Олимпиада лицензияси рақибларнинг натижасига боғлиқ бўлиб қолади.\nСпортчимизга бўлажак стартларда омад ва зафар тилаб, Олимпиада лицензияларимиз сони яна биттага кўпайишини ният қилиб қоламиз.\nВелоспортчиларимиз яна бир йиғин бошлашди 0


"Бавария" - "Вердер": Матнли трансляция\n21 ноябрь, 2020, 19:25\nТеглар:Бавария | Вердер | Бундеслига\nУшбу учрашувни сайтимиз орқали матнли трансляция орқали кузатиб боринг.\nГермания Бундеслигаси 8-туридан ўрин олган "Бавария" - "Вердер" беллашувини ушбу саҳифа орқали матнли трансляция орқали кузатиб боришингиз мумкин. Ўйиннинг хавфли вазиятларини ўтказиб юбормаслик учун саҳифани янгилаб туриш тавсия этилади.\nКингсли Коман 62'\nМаксимилиан Эггештайн 45'\nБош ҳакам: Guido Winkmann\nПавленка сариқ карточка ишлаб олди.\nЧонг Рашица ўрнига майдонга тушди.\n"Вердер"нинг бурчак зарбаси ўхшамади.\nСаненинг узатмасидан сўнг, Шупо-Мотинг ноаниқ зарба берди.\nЛевандовскининг зарбаси бирозгина ноаниқ кетди.\nКохфельтд сариқ карточка ишлаб олди.\n"Вердер" жамоавий тарзда ҳимояланмоқда.\n"Бавария" ҳамон тўпни назорат қилмоқда.\nМавельд ўрнига Мбом майдонга тушди.\nАлабанинг зарбаси бироз ноаниқ кетди.\nБитенкур ўрнига Агу майдонга ташланди.\nКоста, Мусиала ва Коман ўрнига Гнабри, Сане ва Шупо-Мотинг майдонга тушди.\nГООООООООООООООЛЛЛЛЛЛЛЛЛЛЛЛЛЛЛ!!! Горецканинг узатмасини Коман дарвозага жойлаб қўйди.\n"Бавария" бурчак тўпини амалга оширди. Қисқа пасдан сўнг ҳужум якунланди.\nЛевандовски ўта қулай вазиятни ноаниқ зарбаси эвазига қўлдан чиқарди.\nКингсли Коман рақиб жарима майдончаси ичига штурм уюштириб кириб, юқори ўнг бурчакка зарба берди. Иржи Павленка эса сейви евазига тўпни ташқарига чиқариб юборди.\nДжамал Мусиала ҳужумда қоида бузди.\nРашицанинг зарбасини ҳимоячилар блоклади.\nГООООООООООООЛЛЛЛЛЛЛЛЛЛЛЛЛЛЛ!!! "Вердер" қарши ҳужумдан гол уриб кетмоқда. Эггештайн гол муаллифи.\nВаниҳоят, "Вердер" тўпни назорат қилмоқда.\nМусиаланинг зарбаси ноаниқ кетди.\n"Вердер" ўз ярим майдонида чизиқли ва тартибли ҳимояни ташкил қилмоқда.\n"Бавария" босим уюштиришда давом этмоқда.\nБиттенкурт сариқ карточка ишлаб олди.\nЖарима майдонига узатилган тўпни бременликлар дарвозабони ушлаб олди.\nКоман майдонда ётибди. Тиббий ёрдам керакка ўхшайди.\n"Вердер"нинг қарши ҳужуми ажойиб зарба билан якунланди. Аммо бироз ноаниқ.\n"Вердер"нинг прессинги фойда келтириб, тўпни олиб қўйди. Аммо хавфли ҳужум юзага келтирилмади.\n"Бавария" рақибга тўпни бермаяпти.\nПавар сариқ карточка олди.\nКоманнинг узоқ масофадан берган зарбаси бироз ноаниқ кетди.\nМусиала рақиб қарши ҳужумини қоида бузган ҳолда тўхтатиб қолди. Карточка ҳозирча йўқ.\n"Бавария" рақиб яриммайдонида тўпни назорат қилмоқда.\nПаварнинг узатмаси ҳам ҳимоячиларга тегиб, майдонни тарк этди.\nЖарима майдонига узатилган навбатдаги тўпни ҳам бременликлар қайтариб юборди.\nКостанинг жарима майдони марказига узатган тўпи ноаниқ чиқди.\n"Бавария" тўпни назорат қилиш билан ўйинни бошлади.\nСардорлар тўп ва майдон масаласини ҳал қилиб олишмоқда.\n"Вердер"нинг асосий таркиби эса қуйидагича:\n"Бавария" таркиби қуйидагича:\nАссалому алайкум, қадрли футбол мухлислари. Германия Бундеслигаси 8-туридан ўрин олган "Бавария" - "Вердер" учрашуви бошланиш арафасида. Ушбу баҳсни Абдулвосид Валихонов матнли трансляцияда эътиборингизга ҳавола этади.\nВидео "Вердер"га қарши ўйнаган "Бавария" мағлубиятдан аранг қутулиб қолди (видео)\n"Бавария"да юбилей ва буюк натижалар қайд этилди\n"Бавария" ўз уйида очко йўқотди


ЖССТ: «ҳиндча» штамм «асл» коронавирусдан икки карра юқумлироқ - Zamin.uz\nКоронавируснинг Ҳиндистонда аниқланган дельта штамми вируснинг Уханда пайдо бўлган «асл» вариантидан икки баравар юқумлироқ. Бу ҳақда Жаҳон соғлиқни сақлаш ташкилоти (ЖССТ) бош тадқиқотчиси Сумя Сваминатанга таяниб, «РБК» хабар берди.\nЖССТ вакилининг сўзларига кўра, ушбу штаммга чалинган одам инфекцияни «икки эмас, балки тўрт, олтита ва ҳатто саккиз» кишига юқтириши мумкин.\nСваминатан пандемия бошланган пайтга нисбатан ҳозирги кунда коронавирус билан оилавий касалланиш ҳолатлари кўпайганини таъкидлади. У дельта варианти тез орада дунё бўйлаб устунликка чиқишини истисно қилмади, илгари бу ҳолат альфа вариант («британча» штамм) билан содир бўлган эди.\nМутахассис мавжуд вакциналарнинг аксарияти «ҳеч бўлмаганда касалликнинг оғир кечишига йўл қўймаслик учун» самарали бўлиб қолишини қўшимча қилди.\nКоронавируснинг дельта варианти 2020 йилнинг октябрида Ҳиндистонда топилган. ЖССТ маълумотларига кўра, ушбу штамм июнь ойи ўрталарига келиб 90 дан ортиқ мамлакатда қайд этилган. Юқумлилик даражасининг юқори экани ва чекловларнинг бир қисмидан воз кечиш унинг кенг тарқалишига сабаб бўлди. Ташкилот мутахассиси Мария ван Керкховенинг таъкидлашича, дастлабки маълумотларга кўра дельта варианти касалликнинг оғир кечиши хавфини оширади. Бироқ янги штаммнинг бошқаларига қараганда кўпроқ ўлимга сабаб бўлиши ҳақида далиллар йўқ.\nЎтган ҳафта Ҳиндистонда коронавирус «ҳиндча» штаммининг янги варианти тарқалди. Махараштра штатида аниқланган ушбу тур дельта-плус деб номланди. Ҳиндистон Соғлиқни сақлаш вазирлиги аҳоли зич жойлашган Махараштра, Керала ва Мадхя-Прадеш штатлари ҳокимиятларини дельта-плюс хавфидан огоҳлантирди. Мутахассислар фикрига кўра, дельта-плюс ўта юқумли бўлиб, ҳатто унинг ташувчиси ёнидан ниқобсиз ўтиб кетиш ҳам хавфли. “Замин” янгиликларини “Одноклассники”да кузатиб боринг\nЯнгиликлар » Дунё » ЖССТ: «ҳиндча» штамм «асл» коронавирусдан икки карра юқумлироқ


12/256ГБ хотирага эга бўлган оммабоп Redmi смартфонининг нархи рекорд даражада пастлади - Terabayt.Uz\n12/256ГБ хотирага эга бўлган оммабоп Redmi смартфонининг нархи рекорд даражада пастлади\nКеча Jingdong сайтидаги расмий Xiaomi дўкони 12/256ГБ хотирага эга бўлган Redmi K40 смартфонининг нархини 359 долларгача пасайтирганини эълон қилди. Бу ҳақида IXBT хабар бермоқда.\nЎҚИНГ: Ҳали тақдим этилмаган Redmi Note 11 Pro анбоксинг жараёнида (+видео)\nСмартфон дастлаб 420 доллардан сотила бошланган эди, кейин эса унинг нархи 385 долларгача тушди. Xiaomi ва Redmi раҳбарияти бир неча бор Redmi K40'ни энг кўп сотилган ҳамда нархига арзийдиган энг яхши смартфонлардан бири деб таъкидлаган эди.\nЭслатиб ўтамиз, Redmi K40 қурилмаси Snapdragon 870 чипи, LPDDR5 ва UFS 3.1 хотираси, 120Hz экран янгиланиш частотасини қўллаб-қувватловчи ҳамда FHD+ резолюциядаги AMOLED дисплейи билан жиҳозланган. Ушбу дисплей Samsung компанияси томонидан ишлаб чиқаилган бўлиб, DisplayMate A+ даражасига эга.\nШунингдек, смартфон Wi-Fi 6E, инфрақизил порт, Dolby Atmos технологиясини қўллаб-қувватловчи стерео динамиклар, икки диапазонли GPS, NFC ҳамда IP53 чанг ва намликдан ҳимоя стандартига эга.\nЎҚИНГ: Xiaomi компанияси Redmi K40s смартфонини тақдим этмоқчи\n#Android смартфон #нархлар #Xiaomi Redmi K40


"ОБОН" миллат софлиги учун курашмоқда\nЎшликлар яқинда ўт билан "ОБОН" балосидан Ўзи асрасин, дейдиган бўлиб қоладиган кўринади.\n"ОБОН" аталмиш миллатчи хотин-қизлар ҳамда қирғиз йигитлари тўдалари Ўш аҳолисининг "этник софлиги" учун курашмоқда. Ўшдан олинаётган хабарлардан пайдо бўлган фикрни мана шундай пафос билан ифодалаш мумкин. Ўшлик ҳуқуқ фаоли Абдуманноп Халилов 16 август кунги "ОБОН" ҳамласининг энг сўнгги қурбонларидан биридир.\n“ОБОН” – “ОМОН”дан гула кўтариб ясалган истеҳзоли атама.\n“ОМОН” – “Отряд милиции особого назначения” бўлса, “ОБОН” – “Отряд баб особого назначения” деганидир.\nХотин-қизларнинг бундай махсус отрядлари 2005 йилги Март инқилоби маҳсулидир.\n“ОБОН”лар у ёки бу сиёсатчининг мақсадига етиш ёки давлат амалдорининг хизмат пиллапоясидан юқорироққа кўтарилиш йўлидаги тўсиқларни очиб берадиган кучдир.\nАна ўшандай “зарбдор отряд”лардан бири 16 август куни Ўш шаҳар суди биносида шаҳар судининг янги раисидан норозилик акцияси ўтказди.\n- Уларнинг қўлида транспарантлари бўлган. “Бекжанова 15 та ўзбекни суд залидан озод қилди. Бундай одам судя бўлишга нолойиқ”, деган шиорлари¸ бундан ташқари “Бекжанова қирғиз бўлишга лойиқ эмас”, деган лозунглари бўлган¸- деб хабар қилди қирғиз миллати софлиги учун курашчи хотин-қизларнинг акциясини узоқдан кузатган ўшлик.\nОБОНчилар қўлларида бош чаноғи айланаси ёки бурун узунлигини ўлчайдиган штангерциркуль бўлганми-йўқми – манбамиз илғай олмаган.\nКим қирғиз аталишга ҳақлию ким ҳақсиз эканлигини аниқ биладиган ОБОНчилар қонлари қайнаб турган пайтда ўшлик, миллати ўзбек ҳуқуқ ҳимоячиси Абдуманноп Халилов суд биносига ўз иши билан бориб қолади.\n- Абдуманноп Халилов. 1959 йилда туғилган. “Ҳақиқатга жўл” ҳуқуқни ҳимоя қилиш марказида ишлайди¸ - дейди Абдуманноп Халилов ҳақида маълумот берган ўшлик суҳбатдошимиз.\n17 август куни Абдуманнопнинг ўзи билан боғланишга ҳаракат қилдик. Суриштириб билдикки, Халилов ўз уйида, аҳволи оғир ётибди, мияси чайқалган. Шунинг учун воқеанинг тафсилотларини унинг ўзидан эшитган манбаларимиз ҳикоя қилиб беради.\n- Абдуманноп Халилов қўққисдан суд территориясига кириб қолганда “Ана сартларнинг ҳимоячиси келиб қолди” деб ОБОН аëллари ур-тўқмоққа олишган¸- дейди суҳбатдошимиз.\nЯна бир ўшликнинг айтишича, Халиловни 15 та эркак ва 50 та аëлдан иборат тўда калтаклаган.\nХалиловни узоқ калтаклашган, деб ҳикоя қилади исмини айтишга қўрққан ўшлик аёл.\n- Учинчи этажда тутиб уришган¸ кўчага олиб чиқиб уришган. Орган ходимлари у ерда тахминан 30 та бўлган экан. Бирортаси ëрдам беришга ҳам¸ ажратишга ҳам уринмабди¸ - дейди исмини айтишга қўрққан ўшлик аëл.\nКалтаклаш узоқ давом этди ва мана бундай якун топди.\n- Аëлларнинг қўлидан ажралиб чиқиб, нарироқда турган милиция ходимларининг олдига борса¸ қайтариб аëлларнинг қўлига ирғитиб беришган. У ерда Абдуманноп Халиловни яна калтаклашган. У қочиб Ўш шаҳар судининг иккинчи этажига чиқиб¸ суд раисининг хонасининг эшиги очиқ экан¸ ўша ерга бориб судянинг орқасига бекинган. Шаҳар суди раисининг креслосида облсуд раиси ўтирган бўлган. У ерда ундан ташқари учта милиция полковниги ва переговоршиклар бўлишган. Халилов судянинг орқасига бекинганда аëллар келишиб столнинг устидаги 1¸5 литрлик минерал сув билан урган. Ўша пайтда бу ҳушидан кетган. Ўзига келган пайтда Абдуманноп Халиловга таниш бўлган собиқ прокурор ходимлари уни кўчага олиб чиқиб, таксига ўтказиб қўйишган¸ - дейди ўшлик суҳбатдошларимиздан бири.\nБиз воқеа юзасидан бирон бир изоҳ олиш учун кун давомида Ўш шаҳар суди, вилоят суди, шаҳар милицияси билан боғланишга ҳаракат қилдик. Самара бўлмади.\nЛекин шуни айтиш керакки, одатда қирғиз расмийлари журналист билан мулоқотдан қочмайди. Уларнинг бир нечаси Озодлик саволларига бир неча бор жавоб берди ҳам. Жавоблар зўр, эшитсангиз вазият барқарорлашяпти.\nШу ўринда халқаро Ҳюман Райтс Уотч ташкилотининг куни кеча эълон қилинган ҳисоботи ёдга тушади.\nҲисобот муаллифларидан бири Оле Солванг Озодлик билан суҳбатда “оммавий этник зўравонликлар қирғиз ҳукумати кучлари учун жиддий муаммога айланган бўлса-да”, ташкилот ўтказган текширувлар “ҳукумат кучларининг баъзилари бу муаммонинг ечими эмас, унинг бир қисмига айланди”, деган эди.\nШаҳарда миллатчи тўдалар бемалол ҳаракат қилаётганини кўрсатувчи яна бир воқеа. Ўтган ҳафта ўрталарида ўзини Ҳалимахон, деб таништирган аёл кекса отаси билан, унинг машинасида шаҳар марказига борган эди.\n- Менинг дадам 70 га кирган. Икки марта инфаркт бўлган одам. Светофорда дадам турдида тўхтаб. Орқадан келиб урди учтаси. Майли буни чиқариб Озодликка берсангиз ҳам майли. Бирпасда ўша ерда 10-15 та қирғиз тўпланди. Уришиб кетишди. “Сартлар сенлар ўлишинг керак. Сенлар йиғла. Сен ўлмасдан нима қилаяпсан? Торт машинасини запчасть қил” дейди. Бу тўла исботли ишда¸ - деган эди Ҳалимахон.\nМана бу эса, 3-4 кун олдин шаҳар мэрияси олдида бўлиб ўтган, ОБОНчи хотин-қизлар иштирок этган воқеа.\n- Бир аëл соат 4-5 ларда ҳокимият олдидан қизи билан ўтиб кетаëтган бўлган. Шу ерда палатка тикиб ўтирган аëллар бу аëлни ушлаб олган. “Сен сартсан” деб уришган. Атрофида 10-15 та солдатлар¸ милициялар бўлган. Улар ажратиб ҳам қўймаган¸- дейди ўшлик аëллардан бири.\nШаҳарга мутлақ эга чиқиб олган қирғиз йигитларию ОБОНчи аёлларга қарши чора кўриш иложсизми, деган саволимизга қирғиз инсон ҳуқуқлари ҳимоячиси Азиза Абдурасулова бундай деди:\n- Афсуски, Қирғизистонда аҳоли ўта сиёсийлашиб кетган, сиз айтаётган гуруҳлар конкрет шахсларга хизмат қилишаяпти¸- дейди Азиза Абдурасулова.\nАгар, шаҳар мэрияси олдидаги ОБОН бундан олдин ҳам ўзбек аёлларига ҳужум қилганини эсласак, мана 2 ойдирки, шу ердан жилмай яшаётганларини ҳисобга олсак, уларнинг кимга хизмат қилаётганларини тахмин қилиш қийин эмас.


12:55 / 19.09.2016\nИккита хавфсизлик ёстиқчаси билан жиҳозланган базавий модификациядаги автомобилнинг нархи 409 минг рубль бўлади (аввалги 390 минг ўрнига). Топ комплектациянинг нархи эса 509 минг рублга тенг бўлади.\nШуни ҳам айтиш жоизки, автомобиль бозори экспертлари нархлар ошишига қарамасдан савдо ҳажми тушиб кетмаслигига ишонч билдиришмоқда.\nRavon бренди GM Uzbekistan компанияси томонидан Россияда ўтган йилнинг кузида тақдим этилганди. Шундан сўнг россиялик харидорларга Ravon2, Ravon Nexia, Ravon Gentra ва Ravon Matiz моделлари сотилиши йўлга қўйилди.\nМазкур бренд Россияда оммабоп бўлган, лекин эскириб қолган Matiz ва Nexia ҳамда Россия бозорини тарк этган Chevrolet автомобиллари ўрнини эгаллаши кўзда тутилган.\nRavon 2 нархлар\n«Умрларга татигулик машина!». Автомобиллар нархи ошганига ижтимоий тармоқдаги муносабатлар


Ҳисобот депутатларни қониқтирмади | O'zLiDeP\nҲисобот депутатларни қониқтирмади\nХалқ депутатлари Тошкент шаҳар Кенгашидаги O‘zLiDeP депутатлик гуруҳининг навбатдаги йиғилишида пойтахт ҳаёти билан бевосита боғлиқ долзарб масалалар муҳокама қилинди.\nO‘zLiDeP Тошкент шаҳар Кенгаши раиси, Халқ депутатлари Тошкент шаҳар Кенгашидаги партия депутатлик гуруҳи раҳбари Тўрабек Назаров олиб борган мулоқотда дастлаб 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Фаол инвестициялар ва ижтимоий ривожланиш йили”да амалга ошириш бўйича Давлат дастурининг мазмун-моҳияти ва аҳамияти, жойларда унинг ижроси юзасидан қилинаётган ишлар хусусида сўз юритилди.\nЎзбекистон Либерал-демократик партияси мулкдорлар қатлами, кичик бизнес ва хизмат кўрсатиш соҳаси, фермер ва деҳқон хўжаликлари вакиллари, ишлаб чиқаришнинг юқори малакали мутахассислари ва бошқарув ходимлари, ишбилармонлар, моддий ва интеллектуал мулк эгалари ҳамда ташаббускор фуқароларни ўз сафига бирлаштириб, уларнинг манфаатларини ифодалар экан, айни йўналишдаги вазифалар O‘zLiDeP зиммасига ҳам улкан масъулият юклайди.\nЮртбошимиз Шавкат Мирзиёевнинг Олий Мажлисга Мурожаатномасида “Ўзбекистон тараққиёти учун ҳал қилувчи аҳамиятга эга” деб баҳоланган 2019 йилга “Фаол инвестициялар ва ижтимоий ривожланиш йили” деб ном берилиши тадбиркорлик соҳасига қаратилаётган катта эътиборнинг тасдиғи, десак муболаға бўлмайди. Зотан, хорижий инвесторларни жалб этиш, улар учун қулай инвестицион муҳит яратиш, амалдаги қонунчиликни такомиллаштириш муҳим масалалардан бири ҳисобланади.\nЙиғилишда Президентимизнинг 2018 йил 20 декабрдаги “Ўзбекистон Республикасининг 2019 йилга мўлжалланган Инвестиция дастурини амалга ошириш чора-тадбирлари тўғрисида”ги қарорининг пойтахт туманлари кесимидаги ижроси юзасидан Тошкент шаҳар Инвестициялар бўйича бош бошқармаси бўлим бошлиғи Отабек Шукуровнинг ҳисоботи тингланди. Лекин депутатлар ҳисобдорнинг ахборотидан тўла қониқиш ҳосил қилишмади. Берилган саволларга аниқ жавоб қайтарилмагани, кўпроқ умумий фикрлар билан чекланилгани бунга сабаб бўлди.\nКун тартибидаги кейинги масала ҳам очиқ мулоқот тарзида ўтди. Депутатлар “Ўзбекистон Республикасининг солиқ сиёсатини такомиллаштириш концепцияси”нинг ўзига хос жиҳатлари, солиқ тизимига киритилган янгилик ва ўзгаришлар юзасидан Тошкент шаҳар Давлат солиқ бошқармаси бошлиғининг биринчи ўринбосари Шавкат Турдиевнинг ахборотини тинглашди.\nМаърузачининг маълумотларига кўра, пойтахтимизда қўшилган қиймат солиғини тўлаш тизимига ўтган корхоналар сони ҳозирги кунда 9860 тани ташкил этади.\nВазирлар Маҳкамасининг топшириғига мувофиқ солиқ тизимидаги ислоҳотларни сифатли амалга ошириш, солиқ тўловчиларга яқиндан кўмаклашиш, янгиликларни ишбилармонларга атрофлича тушунтириш борасида аниқ режали тарғибот тадбирлари уюштирилган. Жумладан, 9229 та хўжалик юритувчи субъектларга 872 нафар солиқ ходими буйруқ билан бириктирилиши тушунтириш жараёнининг амалий тусда кечишига хизмат қилмоқда. Бундан ташқари, йил бошидан буён Тошкент шаҳрининг барча туманларида жами 217 та семинар-тренинг ўтказилиб, уларга 16 973 нафар тадбиркор жалб қилинди. Туман давлат солиқ инспекциялари қошида “телеграм-бот” гуруҳлари очилган бўлиб, унга аъзо бўлган ишбилармонларга вужудга келган муаммолар юзасидан онлайн режимда тезкор маълумот, маслаҳат ва тавсия олиш механизми яратилди. Ўтган бир ярим ойда 3999 та мурожаатга ана шу механизм орқали зудлик билан жавоб қайтарилди.\nДепутатлик гуруҳи йиғилишига таклиф этилганлар Президентимизнинг қуйидаги фикрига қайта-қайта мурожаат қилишди: “Инвестиция бу – иқтисодиёт драйвери, иқтисодиётнинг юраги. Инвестиция билан бирга турли соҳа ва тармоқларга, ҳудудларга янги технологиялар, илғор тажрибалар, юксак малакали мутахассислар кириб келади, тадбиркорлик жадал ривожланади”.\nЎз навбатида, Тошкент шаҳри иқтисодиётига доир яна бир янгилик – Сергели туманида 100 гектардан зиёд ҳудудда Европа стандартлари бўйича замонавий индустриал технопаркни ишга тушириш режалаштирилганига эътибор қаратилди. Бунинг инвесторлар учун қулайлиги шундаки, барча бино-иншоотлар тўлиқ тайёр ҳолда топширилиб, зарур инфратузилма билан таъминланади. Айни пайтда технопаркни лойиҳалаш ишлари бошлаб юборилган.\n– Тошкент шаҳрида 3 миллиондан зиёд аҳоли бўлса-да, пойтахтда бор-йўғи 100 минг жуфт пойабзал ишлаб чиқарилади, – деди Тўрабек Назаров. – Қолганлари хориждан олиб келинади. Ўзбекистонда тайёрланган терилар эса хорижга чиқиб кетяпти. Демак, бу соҳада маҳаллий ишлаб чиқаришни кучайтиришимиз зарур. Биз депутатлар тадбиркорлар билан биргаликда инвесторларни ушбу соҳага жалб этишимиз лозим.\nАлбатта, ҳаёт ҳеч қачон бир жойда тўхтаб турмайди, муаммосиз ҳам бўлмайди. Тараққиёт йўлида одимлар эканмиз, турли масалалар, катта-кичик ташвишлар учраши ҳам табиий. Бу масалаларни ечиш, камчилик ва муаммоларни бартараф этиш, амалий ишларни кучайтириш – O‘zLiDeP фаоллари, партиядан сайланган депутатлар ва электорат вакилларининг асосий вазифасидир.\nАна шу мулоҳазалар билан ниҳоясига етган йиғилишда муҳокама қилинган масалалар юзасидан депутатлик гуруҳининг тегишли қарорлари қабул қилинди.


Жамият — Sanjar Said\nКунлик мақолалар\tХТВ танлов эълон қилди: томошага тайёр туринг!\tЖамият\nЯқинда ХТВ “Халқ таълими тизимидаги энг яхши веб-сайт” танловини ўтказди. Танлов низоми идеал ишлаб чиқилган: мақсад ва вазифалар, тартиблар, баҳолаш мезонлари ва ҳоказо. Ўқиган одам қанийди ўқитувчи бўлсаму шу танловда қатнашсам, биринчи ўринни олмасам ҳам майли эди, аммо бундай адолатли, шарафли танловда қатнашиб, ўзимни бахтиёр ҳис этсам, дейди. Бир дунё ишлари, қўшимча юмушлари, дала-кўчадаги ...\nАзиз жонига қасд қилмоқчи бўлиб юрган дўстим, синглим, укажоним! Сизни қайси ташвиш ўлим чангалига боришга қайта-қайта ундамоқда? Севган инсонингиз бошқа билан турмуш қураяптими? Яқинларингиз сизни тушунмаяптими? Моддий қийинчиликлар, қарздорлик боши берк кўчага киритиб қўйдими? Бедаво касаллик қийнаб юбордими? Дунёда бирор яхшилик, заррача шодлик, тинчлик, қўллаб-қувватловчи қолмадими? Наҳотки од...\nМарт ойининг охири ва апрель бошларидаги халқ “жетон” деб номловчи Кореяга ишга кетишни хоҳловчиларни рўйхатга олиш жараёнига оид шов-шувлардан ҳамманинг хабари бор. Бугун, аниқроғи кеча кечқурундан буён бу масала яна диққат марказига кўтарилди. Халқ, жамоатчилик томонидан Президент виртуал қабулхонасига қилинган мурожаатлар, ОАВ, айниқса Kun.uz сайти, “Жамият” газетасининг саъй-ҳаракатлари, ижтим...\nЎтган йили 12 йиллик саргардонликлардан кейин ўз шаҳрим – Дўстликка қайтдим. Тошкентда талабалигим ўтди, кейин аввал корейс фирмасида кейин “Соғлом авлод”, “Маърифат”, “Оила ва жамият” газеталари, “Бошланғич таълим” журналларида ишладим, бир вақтда корейс тилидан репетиторлик ҳам қилиб юрдим. Кўплаб дўстлар орттирдим, хизмат сафари, қадрдонлар билан дийдорлашиш ва саёҳат баҳона республиканинг барч...\nАқл – Аллоҳнинг ер юзидаги тарозусидир. Аввал ақл, кейин дин, дейилади ҳадисларда. Яъни, ақли йўқнинг дини йўқ. Мавлоно Жалолиддин Румий демишларки: Ақл юз очса жаҳон кўзгусида, Тийра тортгай кун унинг ўтрусида… Ақл ҳаракатидан фикр майдонга келади, фикр ҳаракатидан – фаолият, фаолият эса инсонни равнақ-ривож, тараққиётга етаклайди. Демак, тараққиёт бўлмаган жойда ақл карахт, фикр суст, фаол...\nДарвоза тақиллаб қолди. Чиқсам икки киши велосипедини деворга суяб, чиқишимни кутаётган экан. Бири мактаб директори, иккинчиси ўқитувчи. Президент виртуал қабулхонасига мурожаатим бўйича келишибди. Туман марказидан марказий шифохонага бориш йўлида оқова сув чиқиб кетиши учун чуқур қилиб қазилган ариқ бўйича шикоят ёзгандим. Амал-тақал қилиб қувур кўмиб тўғирлашган бўлиб, орқасидан шикоятим бўйича ...\nСурхондарёдаги болалар боғчасида содир бўлган аянчли ҳолат шов-шуви сўниб улгурмасдан Фарғонадаги бошланғич синф ўқитувчисининг болаларни қайсидир айби учун уриб-сўккани тасвирланган видео ижтимоий тармоқларда кенг тарқалиб, қизғин баҳс-мунозараларга сабаб бўлаяпти. Кимлардир ўқитувчининг ёнини олиб, бола айтганни қилмаса, бетарбия бўлса уларга нисбатан қаттиққўллик қилиш керак, аввал ҳам ўқитувчи...\nУрушқоқ кампирлар\tЖамият\nМарт ойи бошлари. Қўшни кампир бузилган электр печини устахонага олиб бориб беришимни сўраб келиб қолди. Шу баҳона ажойиб саёҳатча бошланди. Аввалига устахонага бордик, кейин чолига сигарет олиш учун бозор ичидаги улгуржи дўконга кирдик. Бозордан чиқаверишда бир гала кампирларга дуч келдик, бозорнинг шундоққина биқинидаги банкка қараб кетишаётган экан. Қўшни ҳар бири билан кўришиб чиқди. Уларга ку...\nИзохлар йўқ\t748 кўрилган\nЯқинда «Жамият» газетасида журъатли журналист Жамшид Ниёзовнинг нафси ҳакалак отган нотариусларнинг қора қилмишлари ҳақида танқидий мақоласи чоп этилди. Ҳар доимгидек муаммо қолиб муаммони кўтариб чиққан журналист таъқиб остига олинаяпти. Уни ҳимоя қиладиган на бир ташкилот бор, на бир жонкуяр. Ҳамма томошабин, ҳамма лоқайд. Журналистлар ҳақиқатни кўтариб чиқмайди, деб ҳамма айбни қаламк...\nБугун 8 март. Аксарият юртдошларимиз бу кунни байрам қилиб нишонлаяпти. Ўтган шанба куни Президент Шавкат Мирзиёев ҳам Ўзбекистон хотин-қизларига бағишланган давлат тадбирида қатнашиб, барча аёлларни шахсан ўзи табриклади. Бунақаси бўлмаган! Хуллас, эйфория. Аммо бу ҳаммаси жойида, ҳаммаси адолатли, тенг ҳуқуқлилик асосида кетаяпти, дегани эмас. Ўзбекистонда хотин-қизларнинг билим олишга бўлган ҳу...\nСен баҳорни соғинмадингми?\tЖамият\nБаҳор яқин. Ҳар сафар баҳор нафаси жуда яқин қолганида марҳум шоир Абдулла Ориповнинг «Сен баҳорни соғингмадингми?» шеъри, унинг асосида басталанган қўшиқни ёдга оламан. Бир олам ҳис-туйғуларни ўзида жамлаган шеър матни, унинг видеоталқини ва қўшиғини бир жойга жамлашга қарор қилдим. Эҳтимол бошқалар ҳам ушбу шеърни қўмсаётгандир… СEН БАҲОРНИ СОҒИНМАДИНГМИ Уйғонгувчи боғларни кезди...\n1 Изох\t151 кўрилган\nЗамонавий ахборот технологиялари жадал тараққий этиб, ҳар ким ахборот тарқатиш имкониятига эга бўлган бугунги кунда вазирлик ва ташкилотларнинг ахборот хизматлари зиммасига янада кўпроқ масъулиятлар юкланмоқда. Қаердадир қандайдир воқеа юз берса, биринчи навбатда ижтимоий тармоқларда сурат ва видеолар тарқалмоқда, аҳоли ўз муаммосини муҳокама учун турли тармоқлар, виртуал ҳамжамиятларда эълон қилм...\nшесть × = 36\tOr login via a social network account\tOR


Руслар сурхондарёлик йигитни тинч қўймайдиган кўринади\nМосква шаҳри суди Ўзбекистон фуқароси Рустам Мўминовни Россиядан чиқариб юбориш тўғрисидаги қарор устидан киритилган даъво аризасини 26 октябрь куни кўриб чиқадиган бўлди.\n“Фуқаровий кўмак” инсон ҳуқуқларини ҳимоя қилиш ташкилоти Р.Мўминов айни пайтда Москва шаҳри ички ишлар бошқармасининг депортацияга ҳукм қилинган хориж фуқароларини сақлаш марказида деярли қамоқхона шароитида ушлаб турилганини билдирди.\nР.Мўминов айнан “Фуқаровий кўмак” ташкилотининг Москвадаги идорасидан 17 октябрь куни ушлаб кетилган, бунга унинг шаҳарда рўйхатдан ўтмагани сабаб қилиб келтирилган эди.\n“Фуқаровий кўмак” ташкилоти ходимаси Елена Рябининанинг айтишича, уни Россиядан чиқариб юбориш қарорига шикоят аризаси 19 октябрь куни берилган эди. Бироқ одатдагидан фарқли равишда, ишни кўриб чиқиш муддати жуда тез - 26 октябрга белгиланди.\n“Бу кассация тартибидаги суд жараёнларида жуда кам учрайдиган ҳолат. Одатда шикоят аризаси бўйича натижани ойлаб кутишга тўғри келар эди. Аммо Р.Мўминов масаласида Россия ҳуқуқ-тартибот органлари жуда шошиб иш кўряпти. Маълум бўлишича, Р.Мўминов ҳибсхонадан чиққан 29 сентябрь куниёқ Липецк вилоятидаги туман прокуратураларидан бири уни яшаш жойида рўйхатдан ўтмаганликда айблаб, устидан иш қўзғаган. Лекин 8 ой ҳибсхонада бўлган одам қандай қилиб рўйхатдан ўтади ва қолаверса, қонунчиликка биноан у ҳибсхонада туриб, рўйхатдан ўтган ҳисобланади. Унга қўйилаётган айблов мутлақо мантиқсизлик”, - деди Е.Рябинина.\nЭслатиб ўтиш жоиз, асли сурхондарёлик Р.Мўминов 2003 йилдан Россиянинг Липецк вилоятида қонуний рўйхатдан ўтган ҳолда маҳаллий қаҳвахоналаридан бирида ошпаз бўлиб ишлаган. У 2005 йил ноябрь ойида Россия ички ишлар ходимлари томонидан қўлга олинган ва бу Ўзбекистон томони сўрови билан амалга оширилгани айтилган. Ўзбекистон уни конституциявий тузумга тажовуз қилиш, ноқонуний диний экстремистик ташкилотларга аъзолик, улар фаолиятига оид материалларни тарқатишда айбламоқда.\n2006 йил 21 мартда Россиянинг НТВ канали орқали Р.Мўминов ҳақида махсус репортаж тайёрлаган ва у Андижон исёни иштирокчиси, хавфли террорчи сифатида кўрсатилган эди.\nАммо шу йил 29 сентябрь куни Россия Бош прокуратураси уни Ўзбекистонга экстрадиция қилиш тўғрисидаги қарорни бекор қилган ва 8 ойлик ҳибсдан сўнг озод этганди.\nЭнди эса Москва суди уни Россиядан чиқариб юбориш бўйича ишни яна кўриб чиқади. Одатда бундай ҳолда хориж фуқароларига мамлакат қонунчилигини бузгани учун маъмурий жазо қўлланиб, белгиланган муддат ичида мамлакатни тарк этиш ҳукми чиқарилади ва қайси мамлакатга чиқиб кетиш судланувчининг ўз ихтиёрида бўлади. Бироқ, Елена Рябинина сўзларига кўра, Р.Мўминов масаласида вазият бундай бўлмаслиги мумкин.\n“Бошқарма раҳбарияти бу ердагилар учун учрашув миқдори чегараланмаганини айтаётган бўлса-да, ташкилотимиз раҳбари Светлана Ганнушкина у ерга кириш учун жуда узоқ ҳаракат қилди ва аранг киришга муваффақ бўлди. Яна муҳими шуки, Р.Мўминов мутлақо изоляцияда сақланмоқда. Унга ҳатто телефон қилиш имкони ҳам берилмаяпти. У ерда сақланаётган бошқа шахсларда эса бу имконият бор. Яъни ҳуқуқ-тартибот органлари уни ташқи оламдан бутунлай узиб, тезлик билан Ўзбекистонга бериш ҳаракатида. Бунинг энг муҳим сабаби, менимча, моддий манфаатдорлик билан ҳам боғлиқ. Ўзбек махсус хизматлари, одатда, бундай шахслар учун каттагина мукофот беради”, - деди Е.Рябинина.


Архивы ҚИЧИМА КАСАЛЛИГИ ⋆ WWW.SAVOL-JAVOB.COM\nАсосан қон айланиши бузилганда, ичакда гижжа ва қуртлар бўлганда ошқозондаги озуқага қуртларнинг ахлати аралашиб, қонни бузиб, терида қичимани келтириб чиқаради. Ўт қопининг сурункали қийшайиши ҳам қичимага сабаб бўлади. Бу касаллик асосан қуртларни тушириш ва ўт қопини тозалаш билан тузатилади. Касалликни йўқотиш учун мутахассис ёки табибга мурожаат этиш керак бўлади. Табобат муолажаларидан: Тенг миқдорда ёнғоқ барги …\nҚИЧИМА КАСАЛЛИГИ Читать полностью »


Афғонистоннинг Ўзбекистон ва Тожикистондан электр учун қарзи ошиб бормоқда | Azon.uz - Ахборот-таҳлилий портал\n755 08:56 20.05.2022\nЭнергетика ва сув ресурслари вазирлиги Афғонистоннинг Ўзбекистон ва Тожикистондан импорт қилинадиган электр энергияси учун 100 миллион доллардан ортиқ қарзи борлигини маълум қилди.\nВазирлик матбуот котиби Ахтар Муҳаммад Нусратнинг айтишича, Марказий Осиё, хусусан, Ўзбекистон ва Тожикистон банкларига айни дамда пул ўтказишда муаммолар бор, бу эса қарзларни тўлашга тўсқинлик қилмоқда.\nЭнергетика ва сув хўжалиги вазирлиги электр энергияси учун пул тўлашга ҳаракат қилмоқда, деди Нусрат.\n«Ўзбекистоннинг ўз муаммолари бор, биз тўламоқчимиз, лекин муаммо банкларда», - дейди Ахтар Муҳаммад Нусрат.\nАйни пайтда, Da Afghanistan Breshna Sherkat ташкилотининг собиқ раҳбари Омонулла Ғолибнинг айтишича, Афғонистон Марказий Осиё мамлакатларига, хусусан, Ўзбекистонга электр энергиясини сотиб олиш учун йилига 300 миллион долларга яқин пул тўлайди.\n«Афғонистон электр энергиясининг катта қисмини Ўзбекистондан сотиб олади. Бу йилига тахминан 108 миллион доллар. Энди муаммо ҳисобларни тўлашда», деган у ва Украинадаги уруш қўшни давлатлар учун банк жараёнини мураккаблаштирганини қўшимча қилди.\nКобул аҳолиси Да Афғонистон Брешна Шеркат маҳаллий электр энергиясига кўпроқ сармоя киритиши кераклигини айтади.\nАввалроқ АҚШнинг Афғонистонни қайта тиклаш бўйича махсус бош инспектори (SIGAR) Афғонистон электр энергиясининг 80 фоиздан ортиғини қўшни давлатлардан импорт қилишини ва агар бу давлатлар электр энергиясини узиб қўйса, ўн миллиондан ортиқ афғоннинг уйлари қоронғуликда қолишини айтган эди.\nМахсус Ўзбекистон Тожикистон Афғонистон электр


Шартномада неустойка: жарима ёки пеня | NORMA.UZ\nЮридик шахсларнинг хўжалик-шартномавий амалиётида шундай вазиятлар бўладики, бунда харидор олди-сотди шартномаси бўйича топширилган товар учун сотувчига ўз вақтида ёки бутунлай тўловни амалга оширмайди, пудратчи қурилиш ишларини муддатида бажармайди, буюртмачи ижрочига реклама материалларини топширишга кечикади ва ҳ.к.\nКелтирилган ҳолатларни Фуқаролик кодекси (ФК) томонлардан бирининг ўз мажбуриятларини бажармаган ёки лозим даражада бажармаган деб белгилайди.\nМажбуриятларни бажармаганлик ёки лозим даражада бажармаганлик учун жавобгарлик шартномавий ҳамда шартномадан ташқари мажбуриятларни бузганлик учун вужудга келади. Бу материалда биз фақат шартномалардан келиб чиқадиган мажбуриятларга қўлланиладиган фуқаролик-ҳуқуқий жавобгарликни кўриб чиқамиз.\nМажбуриятларни бажармаганлик ва лозим даражада бажармаганликни фарқлаб олишимиз лозим. Бажармаганлик шартнома шартларини (масалан, бутунлай тўловни амалга оширмаслик ёки етказиб берилган товар учун тўловдан бош тортиш ёхуд ишларни бажаришга рад этиш ва ҳ.к.) тўлиқ бажармасликни билдиради. Лозим даражада бажармаганлик мажбуриятларни шартнома шартлари ва қонунчилик талабларига, бундай шартлар ва талаблар бўлмаганида эса - иш муомаласи одатларига ёки одатда қўйиладиган бошқа талабларга номувофиқ бажаришни билдиради. Масалан, тўловни тўлиқ амалга оширмаслик, номувофиқ сифат ва ассортиментдаги товарни етказиб бериш, шартномада кўзда тутилганидан кам ҳажмда ишларни бажариш ва б. (ФКнинг 236-моддаси).\nКўрсатилган фарқларни билиш ва тушуниш неустойка институтини мажбуриятларни таъминлаш усулларидан бири, шунингдек фуқаролик қонунчилигида кўзда тутилган мулкий жавобгарлик чораси сифатида қўллаш моҳиятини аниқлаб олиш учун муҳим.\nФКнинг 260-моддаси биринчи қисмига биноан қонун ҳужжатлари ёки шартнома билан белгиланган, қарздор мажбуриятни бажармаган ёки лозим даражада бажармаган тақдирда кредиторга тўлаши шарт бўлган пул суммаси неустойка ҳисобланади.\nУнга қуйидаги асосий талаблар қўйилади:\n–неустойка тўлаш ҳақидаги талаб бўйича кредитор ўзига етказилган зарарни, талофатнинг миқдори ва олинмаган даромадлар суммасини исботлашга мажбур эмас (ФКнинг 260-моддаси биринчи қисми). У ўзига шартномавий мажбуриятлар олган тараф томонидан мажбуриятларни бузилиши сабабли тўланиши лозим;\n–неустойка тўғрисидаги келишув ёзма шаклда тузилиши керак (ФКнинг 262-моддаси). Фақат мазкур ҳолатда жабрланувчи томон уни тўланишини талаб қила олади. Битимнинг ёзма шаклига риоя этмаслик унинг ҳақиқий эмаслигига сабаб бўлади (ФКнинг 115-моддаси);\n–неустойка билан фақат ҳақиқий талаб таъминланади. Бошқача айтганда, агар ФКнинг 260-моддаси билан кўзда тутилган унинг вужудга келиши учун асос бўлмаса, уни тўлашни талаб қилиш мумкин эмас. Шунинг учун неустойкани қўллаш учун қарздор томонидан мажбуриятларни бажармаганлик ёки лозим даражада бажармаганлик факти бўлиши керак;\n–агар қарздор мажбурият бажарилмаганлиги ёки лозим даражада бажарилмаганлиги учун жавобгар бўлмаса, кредитор неустойка тўлашни талаб қилишга ҳақли эмас. Агар шартноманинг бажарилиши учун кредиторнинг ўзи ёки учинчи шахс жавоб берса, бундай вазиятнинг эҳтимоли мавжуд. Мисол учун, буюртмачи пудратчини материал, ускуналар билан таъминламаганда (ФКнинг 644-моддаси) ёки ижарага олувчининг ҳуқуқ ва мажбуриятларини ижарага берувчининг розилиги билан топширишни кўзда тутадиган ижарага олинган мол-мулкни учинчи шахсга қайта ижарага берганда, талаб қилиш ҳуқуқидан воз кечганда (ФКнинг 23 боби) ўзининг муқобил мажбуриятларини бажармайди.\nФКнинг 260- ва 263-моддаларидан келиб чиқадики, неустойка томонларнинг келишувида (шартномавий неустойка), ёхуд қонунда (қонуний неустойка) кўзда тутилган бўлиши мумкин. Биринчисига мувофиқ равишда неустойканинг мажбурий ёзма шакли тўғрисидаги қоида амал қилади. Неустойканинг миқдори ва ундириш шартлари, уни тўлаш мажбурияти томонлар келишувида кўзда тутилишидан қатъи назар қонунда белгиланган неустойка қонуний ҳисобланади. Инчунун, 1998 йил 29 августдаги “Хўжалик юритувчи субъектлар фаолиятининг шартномавий-ҳуқуқий базаси тўғрисида” Қонуннинг 24-моддаси иккинчи қисмига асосан агар қонун ҳужжатларида ёки шартномада бошқа тартиб назарда тутилган бўлмаса, хўжалик шартномаларини бажармаганлик ва лозим даражада бажармаганлик учун ушбу Қонуннинг 25-32-моддаларида назарда тутилган жавобгарлик чоралари қўлланилади. Шуни ҳам эътиборга олиш лозимки, томонлар ўз келишувларида қонуний неустойканинг анча юқори миқдорини кўзда тутишлари мумкин.\nФКнинг 261-моддаси биринчи қисмига мувофиқ неустойка жарима ёки пеня шаклида бўлади.\nҚарздор мажбуриятларни бажармаган ёки лозим даражада бажармаган ҳолларда тўлайдиган ва, қоида тариқасида, қатъий пул суммасида ҳисобланадиган неустойка жарима ҳисобланади (ФКнинг 261-моддаси иккинчи қисми).\nҚарздор мажбуриятларнинг бажарилишини кечиктириб юборганида тўлайдиган ва ўтказиб юборилган муддатнинг ҳар бир куни учун мажбуриятнинг бажарилмаган қисмига нисбатан фоиз билан ҳисобланадиган неустойка пеня ҳисобланади (261-модданинг учинчи қисми).\nЖарима ва пеня ўртасидаги фарқ қуйидагилардан иборат:\n–қўлланиш асосига кўра: жарима мажбуриятларни бажармаганлик ёки лозим даражада бажармаганлик ҳолатларида тўланади, пеня эса лозим даражада бажармаганлик (мажбуриятларни бажариш муддатларини ўтказиб юборганда) ҳолатларида тўланади;\n–ҳисоблаб чиқариш услуби бўйича: жарима, қоидага кўра, қатъий пул суммасида, пеня эса ўтказиб юборилган муддатнинг ҳар бир куни учун мажбуриятнинг бажарилмаган қисмига нисбатан фоиз билан ҳисоблаб чиқарилади.\nПеня ва жарималарнинг ҳисобланиши мажбуриятни бажариш муддати тугаган куннинг эртасидан, бундай муддат белгиланмаган ҳолларда эса, кредитор томонидан мажбуриятларни бажариш талаб қилинган кундан етти кунлик муддат ўтиши билан бошланади (Олий хўжалик суди Пленумининг 15.06.2007 йилдаги 163-сон “Мажбуриятларни бажармаганлик ёки лозим даражада бажармаганлик учун мулкий жавобгарлик тўғрисидаги фуқаролик қонун ҳужжатларини қўллашнинг айрим масалалари ҳақида” қарорининг 16-банди).\nФК айнан битта шартнома шартларининг бузилиши учун жарима ва пеня қўллашни тақиқламайди. Бироқ эътиборга олиш жоизки, суд амалиётида уларни бир вақтда ундиришга чеклов мавжуд. Инчунун, ОХСнинг 163-сон қарори 3-бандига биноан “агар шартномада айнан битта мажбуриятнинг бузилиши учун неустойкани ҳам жарима, ҳам пеня кўринишида тўлаш назарда тутилган бўлса, судлар шуни эътиборга олишлари лозимки, қонунчиликда бошқача ҳоллар назарда тутилмаган бўлса, даъвогар фақатгина бир шаклдаги неустойка қўллашни талаб қилишга ҳақли”.\nШуни ҳам эътиборга олиш лозимки, ФКнинг 326-моддасига мувофиқ қуйидаги ҳолатларда суд неустойка миқдорини пасайтириши мумкин:\n–агар тўланиши лозим бўлган неустойка кредиторнинг мажбуриятини бузиш оқибатларига номутаносиблиги кўриниб турса;\n–қарздор мажбуриятни қай даражада бажарганлиги, мажбуриятда иштирок этаётган тарафларнинг мулкий аҳволи, шунингдек кредиторнинг манфаатлари эътиборга олган ҳолда.\nБундан ташқари, суд алоҳида ҳолларда қарздор ва кредиторнинг манфаатларини ҳисобга олиб, кредиторга тўланиши лозим бўлган неустойкани камайтириш ҳуқуқига эга (ФКнинг 326-моддаси иккинчи қисми).\nШу билан бирга суд тартибида ундирилиши лозим бўлган неустойканинг энг кам миқдори ФКнинг 327-моддасида кўзда тутилган фоиз миқдорларидан, яъни бошқаларнинг пул маблағларидан фойдаланганлик учун фоизлардан кам бўлиши керак эмас.\nЮқорида қайд қилинганидек, неустойка мажбуриятларни таъминлаш чорасидан ташқари мулкий жавобгарлик чораси ҳам ҳисобланади.\nФКнинг 324-моддасида қайд қилинишича, “қарздор мажбуриятни бажармаганлиги ёки лозим даражада бажармаганлиги туфайли кредиторга етказилган зарарни тўлаши шарт”. ФКнинг 14-моддаси иккинчи қисмига биноан зарар деганда, ҳуқуқи бузилган шахснинг бузилган ҳуқуқини тиклаш учун қилган ёки қилиши лозим бўлган харажатлари, унинг мол-мулки йўқолиши ёки шикастланиши (ҳақиқий зарар), шунингдек бу шахс ўз ҳуқуқлари бузилмаганида одатдаги фуқаролик муомаласи шароитида олиши мумкин бўлган, лекин ололмай қолган даромадлари (бой берилган фойда) тушунилади.\nУшбу нормадан келиб чиқиб, зарарларни ундириш шартномавий мажбуриятлар бўйича жавобгарликнинг умумий шакли ва фуқаролар ҳуқуқларини ҳимоя қилишнинг универсал усули бўлиб ҳисобланади. Шунинг учун неустойкани мулкий жавобгарлик чораси сифатида қўллаш, шунингдек фуқароларнинг ҳуқуқларини ҳимоя қилиш усуллари сифатида неустойка ва зарарларнинг фарқини аниқлаб олиш зарурати неустойка ва зарарларнинг ўзаро нисбатини аниқлаш заруратини шартлайди. Бу ўзаро нисбат ФКнинг 325-моддасида белгиланган. Умумий қоидага кўра, улар бир вақтда қўлланганда зарарнинг неустойка билан қопланмаган қисми тўланади (ФКнинг 325-моддаси биринчи қисми). Бунда қайд қилиш муҳимки, қуйидаги ҳолларда қонун ёки шартнома билан неустойка ва зарарларнинг бошқа ўзаро нисбати белгиланиши мумкин:\nзарарлар эмас, балки фақат неустойка ундирилганда;\nзарарлар неустойкадан ташқари тўлиқ суммадан ундирилиши мумкин бўлганда;\nкредиторнинг танлашига кўра неустойка ёки зарарлар ундирилганда.\nПировардида қайд қилишни хоҳлардикки, ФК ва мавжуд шартномавий неустойка белгилаш амалиёти шартнома (битим) томонларига диспозитив, яъни уларнинг хоҳишига кўра пеня ва жарима қўллаш тартиби ва миқдорларини тартибга солиш усулини тақиқламайди. Бу ҳолатларда ҳуқуқи бузилган томон мустақил равишда неустойка ундириш тўғрисида қарор қабул қилишга ҳақли, шу жумладан суд тартибида.


Красноярск супермаркетларида Ўзбекистон тарвузлари сотила бошланди\n16:09 / 17.05.2016\nНгс.Новости мухбири «Командор» супермаркетида Ўзбекистондан етказилган полиз маҳсулоти сотилаётганини қайд этган. Савдо марказида аниқлик киритишларича, бу тарвуз Марказий Осиё ҳудудидан келтирилган биринчи партияга тегишлидир.\nХабар қилинишича, ушбу маҳсулотдан кунига битта ёки иккита сотилмоқда. Савдо дўконлари, тарвуз савдоси мавсумини, асосан, июнь ойи ўрталарида бошлайди. Ўзбекистондан Россияга етказилган тарвузлар 1 килограмми 167,25 рубл (2,5 доллар)дан сотилмоқда, шунга кўра савдо пештахтасидаги 8 кг.лик полиз маҳсулоти нархи 1,3 минг рубль (20 доллар)га тенг.\n«Красный Яр» ва «О'Кей» супермаркетларида эса, ҳозирча Марказий Осиё минтақасидан келтирилган полиз маҳсулотлари йўқлигини маълум қилишган. Аммо «О'Кей»да бир килограмми 199 рублдан (3 доллар) сотилаётган ва узоқ хориждан келтирилган тарвузлар бор. Унчалик катта бўлмаган полиз маҳсулоти, асосан, Аргентина ва Таиланддан олиб келинган. Улар қиш мавсумида ҳам сотилган.


Ўзбекистон БМТ тузилмалари билан яқин ҳамкорликни давом эттиради\n27 Июн 2020 437\nБугун Бирлашган Миллатлар Ташкилоти Низоми имзоланганига роппа-роса 75 йил тўлди. Халқаро ҳуқуқ воситаси ҳисобланувчи мазкур ҳужжат 1945 йил 26 июнда Сан-Франсиско шаҳрида 50 та давлат, жумладан, собиқ СССР, Буюк Британия, Хитой, АҚШ, Украина ва Франция томонидан имзоланган.\nБМТ Бош котибининг ўринбосари ва Ташкилот ташкил топган куннинг 75 йиллигини нишонлашга тайёргарлик кўриш бўйича Махсус маслаҳатчиси Фабрицио Хохшилд;\nБМТ Бош котибининг ўринбосари, БМТнинг Женевадаги Бўлими Бош директори Татяна Валовая;\nБМТ Бош котибининг Махсус вакили, БМТнинг Марказий Осиёда превентив дипломатия бўйича минтақавий маркази раҳбари Наталя Герман;\nДавлатимиз раҳбари табригида таъкидланганидек, «Ўзбекистон БМТнинг Низоми, Инсон ҳуқуқлари умумжаҳон декларацияси ва бошқа халқаро шартномаларнинг мақсад ва тамойилларига содиқ ҳамда ўз зиммамизга олган мажбуриятларимизни оғишмасдан бажариб келмоқдамиз. Бу биз амалга ошираётган, 2017-2021 йилларга мўлжалланган Миллий ҳаракатлар стратегиясининг энг муҳим йўналишларидан биридир».\nБМТ Бош котибининг ўринбосари ва Ташкилот ташкил топган куннинг 75 йиллигини нишонлашга тайёргарлик кўриш бўйича Махсус маслаҳатчиси Ф.Хохшилд ҳамда БМТ Бош котибининг ўринбосари, БМТнинг Женевадаги Бўлими Бош директори Т.Валовая анжуман иштирокчиларини қутлади.\nЎзбекистон Республикаси Олий Мажлиси Қонунчилик палатаси Спикерининг биринчи ўринбосари,Инсон ҳуқуқлари бўйича Ўзбекистон Республикаси Миллий маркази директори Акмал Саидов таъкидлаганидек, ушбу халқаро форум БМТ Низоми имзоланган тарихий кунда ўтаётганида, унинг ишида БМТ ва ушбу нуфузли Ташкилотнинг бутун дунёдаги тузилмаларидан олий даражадаги вакиллар иштирок этаётганида ҳамда мазкур анжуман ер юзидаги инсонларнинг ҳаётини яхшилаш учун глобал ҳамкорликнинг муҳимлигини алоҳида таъкидлашга хизмат қилишида ўзига хос рамзий маъно бор.\nБугунги кунда Бирлашган Миллатлар Ташкилоти дунёдаги ягона, том маънода универсал халқаро ташкилот ҳисобланади. БМТ давлатларнинг ўз сарҳадларидан ташқарига чиқадиган масалаларни ҳал этиб келмоқдаки, бу муаммоларга биронта мамлакатнинг ёлғиз ўзи ечим топиши мумкин эмас.\nБундан 28 йил олдин янги демократик давлат – Ўзбекистон Республикаси – Ташкилотнинг тенг ҳуқуқли аъзосига айланди. Шундан буён биз ўз масалаларимизни ҳал этишда ҳар доим БМТнинг кўмагига таяниб келмоқдамиз.\nБМТ Бош котиби Антониу Гутерриш қайд этганидек, «Олдимизда турган муаммоларни ҳеч бир мамлакат, ҳеч қайси жамият якка ҳолда ҳал эта олмайди ва шунинг учун барча саъй-ҳаракатларимизни бирлаштиришимиз зарур. Биз нафақат сўзлашимиз, балки тинглашимиз ҳам лозим».\nМаълумки, бундан беш йил аввал БМТга аъзо-давлатлар 2030 йилгача мўлжалланган Барқарор ривожланиш кун тартибини қабул қилганди. Ўзбекистонда Барқарор ривожланиш мақсадларига эришиш бўйича Миллий индикаторлар муваффақият билан амалда татбиқ этилмоқда. Мамлакатимиз Барқарор ривожланиш мақсадларига эришиш бўйича ўзининг биринчи Ихтиёрий миллий шарҳини кенг жамоатчилик муҳокамасидан ўтказиб, БМТнинг Иқтисодий ва Ижтимоий кенгашига тақдим этди.\n12 Июн 2020 2198\n12 Июн 2020 1988\n23 Июн 2020 1453\n27 Июн 2020 1451\n18 Июн 2020 1442\n12 Июн 2020 1369\n10 Июн 2020 1275\n24 Июн 2020 1274\n13 Июн 2020 1206\n10 Июн 2020 1110\n9 Июн 2020 922\n27 Июн 2020 765\n16 Июн 2020 671


Ўзбекистонда коронавирусдан ҳимоя қилиш юзасидан қандай чора-тадбирлар қабул қилинади | NORMA.UZ\nЧора-тадбирлар дастурини тайёрлаш бўйича республика комиссияси ташкил этилди, комплекс профилактика қилиш бўйича чора-тадбирлар амалга оширилади (29.01.2020 йилдаги Ф-5537-сон фармойишга қаранг).\nЎтган йилнинг 31 декабрида Хитойнинг Ухань шаҳрида 2019-nCoV коронавирусининг янги турининг тез тарқалиши қайд этилди. Кейинроқ тиббиётчилар вируснинг одамдан одамга ўтиш (ҳаво-томчи орқали) ҳолатини тасдиқладилар. ЖССТ маълумотларига кўра, жорий пайтда жаҳоннинг 20 дан ортиқ мамлакатларида касалланганлар сони 14,5 минг нафар кишига, вафот этганлар сони – 361 нафарга етди. ЖССТ коронавирусни халқаро кўламдаги фавқуллодда вазият деб эътироф этди.\n2019-nCoV коронавирусининг янги турининг кириб келиши ва тарқалишининг олдини олиш мақсадида Ўзбекистонда:\nбиринчидан, тегишли чора-тадбирлар дастурини тайёрлаш бўйича республика махсус комиссияси ташкил этилди. Унинг вазифалари жумласига умумжаҳон, минтақавий ва мамлакат ичидаги эпидемик вазиятни доимий таҳлил ва мониторинг қилиш, давлатлараро ҳамкорлик қилиш ва маълумот алмашиш, коронавирус муаммолари бўйича тадқиқотларни мувофиқлаштириш ва ҳоказо киради. Чора-тадбирлар дастури 3 кун муддатда ишлаб чиқилиши ва тасдиқланиши лозим;\nиккинчидан, коронавирус билан касаллангани гумон қилинган, грипп ва бошка ЎРКларнинг оғир шаклига чалинган беморлар ушбу вирус турига мажбурий тартибда диагностикадан ўтказилади;\nучинчидан, давлат чегараларининг кесиб ўтиш жойларидаги санитария-карантин пунктлари стационар ва портатив тепловизорлар билан жиҳозланади, коронавируснинг янги турини аниқлаш учун диагностика воситалари харид қилинади. Бунинг учун зарур маблағлар Соғлиқни сақлаш вазирлиги ҳисоб-китобига асосан Молия вазирлиги томонидан 5 февралга қадар ажратилади;\nтўртинчидан, таълим муассасалари ва транспортда зарур профилактика чора-тадбирлари амалга оширилади, соғлиқни сақлаш муассасалари “тайёргарлик режими”га ўтказилади. 1 мартга қадар коронавирус ва бошқа юқумли касалликларга қарши самарали вирусга қарши препаратлар ҳамда шахсий ҳимоя воситаларининг маҳаллий ишлаб чиқарилишини ташкил этиш ва ривожлантириш бўйича Ҳукуматга таклифлар киритилади.\nҲужжат Қонун ҳужжатлари маълумотлари миллий базасида эълон қилинган ва 29.01.2020 йилдан кучга кирди.


Бу борада Ўзбекистон Республикаси Президенти Шавкат Мирзиёевнинг 2018 йил 5 июндаги “Олий таълим муассасаларида таълим сифатини ошириш ва уларнинг мамлакатда амалга оширилаётган кенг қамровли ислоҳотларда фаол иштирокини таъминлаш бўйича қўшимча чора-тадбирлар тўғрисида”ги қарори дастуриламал бўлиб хизмат қилмоқда.\nДавлатимиз раҳбарининг қарори ижросидан келиб чиққан ҳолда, институтимиз делегацияси яқинда бир ҳафталик амалий ташриф билан Нидерландия қироллигида бўлиб қайтдик.\nСафаримиз давомида жаҳон миқёсида катта нуфуз қозонган Гронинген университетида бўлдик. Қайд этиш жоиз, 400 йиллик тарихга бориб тақаладиган, “QS” рейтинги бўйича дунёда 110 ўринда турадиган ушбу университет кўҳна қитъанинг обрўли олий таълим муассасаларидан ҳисобланади. Университетда 30 мингдан зиёд талаба бакалавриат босқичида 60 та, магистратура бўйича 200дан ортиқ мутахассисликлар бўйича таҳсил олади. Айниқса, иқтисодиёт ва технология йўналишларига бўлган қизиқиш ва эҳтиёж катта.\nДарвоқе, университет қошида Тюнинг академияси ташкил этилган бўлиб, мазкур академия билан институтимиз 2012-2016 йилларда Европа Иттифоқининг “Tempus” ва “Erasmus Plyus” дастурлари орқали лойиҳада ҳамкорлик олиб борган.\nТашриф чоғида Тюнинг академиясининг раҳбари Роберт Вагенаар ва лойиҳалар бўйича менежер Ингрид Ван Дер Миер билан учрашувимизда эса ҳамкорлик алоқаларини янада ривожлантириш ҳамда уни янги босқичларга кўтариш масалалари муҳокама қилинди.\nАмалий мулоқот давомида, шунингдек, Европа Иттифоқининг “Erasmus Plyus”, Ўзбекистон Республикаси Президентининг “Эл-юрт умиди” жамғармаси дастурларида, шунингдек олий таълим муассасаларининг ўз имкониятларидан келиб чиқиб, профессор-ўқитувчи ва талаба алмашинувини йўлга қўйиш, илмий тадқиқотлар бўйича ҳамкорлик қилиш борасида ҳам фикрлар алмашдик.\nТюнинг академияси экспертларининг НамМТИ ва Ўзбекистоннинг бошқа олий ўқув юртларига малака ошириш курсларини ташкил этиш бўйича ҳам келишувга эришилди. Ўзаро мулоқот самараси ўлароқ, Тюнинг академияси раҳбарияти шу йилнинг апрел-май ойларида Наманганга, бизнинг олийгоҳга ташриф буюриши режалаштирилди.\nМаълумот ўрнида, Гронинген университетига Наманган муҳандислик-технология институти томонидан бу учинчи ташриф бўлиб, 2014 йилда институт халқаро алоқалар бўлими бошлиғи Нурулло Умархонов “Erasmus Plyus” дастури орқали “TuCAHEA” лойиҳаси бўйича ишчи йиғилиш ва тренингда иштирок этган. Институт олий математика кафедраси доценти Шокиржон Шоюсупов 2016 йили Гронинген университети гранти асосида математика кафедрасида ўтказилган илмий семинарларларда қатнашган.\nЭътироф этиш жоиз, айни вақтда институт томонидан Россия, Малайзия, Жанубий Корея, Италия, Португалия, АҚШ, Голландия каби ўндан зиёд хорижий давлатларнинг етакчи олий таълим муассалари ҳамда илмий тадқиқот марказлари билан ҳамкорлик алоқалари йўлга қўйилди.\nЎзбекистон Олий Мажлиси Сенати аъзоси.\nэкспертлари университети Наманганга келади гул Голландия байрами арафасида


16:00, 02.08.2019 // 86793\nАтрофимизда фаолияти муҳим, лекин биз буни яхши билмайдиган касб эгалари кўп. Улар ҳам жамиятимизнинг бир қисми. Бироқ гоҳида айрим инсонлар улар билан мулоқот қилгани ор қилади. Уялади! Аммо улар ҳам одам. Инсон! Уларнинг ҳам кўнгли, ҳис туйғулари бор.\n«Дарё» ижтимоий ҳаётда ўз ўрнига эга, бироқ жамоатчилик эътиборидан кўпинча четда қоладиган касб эгалари билан суҳбат қилди. Лойиҳанинг биринчи қаҳрамони мардикорлик билан шуғулланаётган қиз.\nИсмим Нигора. Ёшим 35 да. 15 ёшимдан бери мардикорлик қиламан. Кичкиналигимда ота-онам ажрашиб кетган. Борадиган жойимиз йўқ, онам билан ижарама-ижара кўчиб яшадик. Онам менинг келажагимни ўйлаб, бир кишига учинчи хотин бўлиб турмушга чиқди, бироқ ўгай отам мени уйига киритишни истамади. Онам мени ижара уйда қолдириб кетишга мажбур бўлди. Мен эса ҳаммасига рози бўлдим. Вақт ўтиб ўгай отамнинг кўнгли юмшайди, мени бу ердан олиб кетишади деган ҳаёлда ёлғиз яшаб юрдим. Бошида онажоним ўзи ваъда берганидай кўргани келиб ҳар ҳафта озиқ-овқатимдан хабардор бўлиб турди. Бироқ бир муддат ўтиб, ўғил фарзандли бўлди. Очиғи бундан сира қувонмадим. Сабаби шундан сўнг онам ўғай отам ва ўғли билан оввора бўлиб кетди. Мен эса ... унитилдим деб ўйлайман. Ўзимни таъминлаш учун 9-синфдан кейин мардикорликка чиқиб, пул топа бошладим.\nМардикорликка кимдир пулга муҳтожликдан кимдир эса ...\nТуманимизнинг бир чекка жойида хотин-қизларнинг мардикор бозори бор. Ҳар куни саҳарда ўша ерга тўпланамиз. Бозорда ҳар хил ёшдаги қиз-жувонларни учратиш мумкин. Тонг саҳардан бозор атрофида ишга ёлловчилар машинаси тўпланади. Барчамиз борамиз, гаплашамиз ва улар қилинадиган ишни биз эса кунлик нархимизни айтамиз. Келишсак айтилган жойга бориб ишлаймиз. Меҳнатдан қочмайман. Жазирамаларда ер чопиқларга чиқамиз, далаларда ишлаймиз. Гоҳида оғир ишлар қилишга тўғри келади. Кунлик нархим 30—40 минг сўм атрофида. Майли берганига шукр, ҳалолидан қўймасин.\nАйни пайтда мардикор бозорга чиқмаяпман. «Сезон» пайти бўлгани учун ишни ҳафталик гаплашамиз. Кейин бир аёл бор. Ўша бизга иш топиб беради. Шунинг учун унга ҳар кунги ишдан 1000 сўмдан берамиз. Ҳар куни саҳар ишга кетаман, кеч қайтаман, кўрганим шу! Бундан бошқа ҳаётни билмайман. Бошқача кун кечиришни тасаввур ҳам қилолмайман.\nОчиғи, мени энг хафа қиладигани — мардикор аёлларга нотўғри муносабатда бўлишади. Ҳар хил таклифлар билдирилади. Энг ёмони бунга айрим ҳамкасбларимнинг рози бўлишида ...\nЯъни ҳамма аёллар ҳам фақат моддий эҳтиёж туфайли мардикорликка чиқмайди. Баъзилари оиласидан — аниқроғи эридан, «кўнгли тўлмаган»и учун бу ерга келади. Хуллас, соҳамизда ҳар хил савдо бўлади. Кимга иш қайғуси, кимга ишқ... Майли, ҳар кимнинг ўз виждонига ҳавола. Менга ҳам шунақа «таклифлар» бўлган. Лекин ҳеч қачон бунга рози бўлмаганман.\nБу дунёда энг катта бахтсизлик — ёлғизлик...\nСизнингча, дунёдаги энг катта бахтсизлик нима, энг бахтсиз одам ким? Бор будидан айрилган, ёки ўқишга киролмаган ва ё севгилиси ташлаб кетган одамми? Ёки пулсиз одам? Менимча йўқ! Назаримда энг бахтсиз одам — бу ёлғиз одам. У на дардини ва на қувончини бирор ким билан бўлиша олади. Бағрига бошингни қўйиб йиғлайдиган одаминг бўлмаса, яқинларинг бор-у, лекин сен уларга керак бўлмасанг, тирикмисан ўликмисан, сен билан иши бўлмаса... Мана бу ҳақиқий бахтсизлик.... қолганини топса бўлади...\nЧўкаётган одам хасга ҳам ёпишади\nИшда юрган вақтим бир йигит мени кўриб, ёқтириб қолибди. Ёнимга келавериб, ҳоли жонимга қўймади. Хурсанд эдим, бахтли эдим... Кейин билсам, уйланиб ажрашган экан. «Чўкаётган одам хасга ҳам ёпишади» дегандай унга рози бўлдим. Сабаби ёшим ҳам бир жойга бориб қоляпти. Ундан бошқа «номзод» ҳам йўқ эди. Ахир кимам мардикор қизга уйланарди? Айниқса ёлғизликдан жуда зериккандим. Оқ-қора рангдан иборат ҳаётимга маъно киргизмоқчи, мен ҳам бошқа аёллар қатори турмушга чиқиб, фарзандли бўлмоқчи эдим. Бегона одамларнинг эмас, балки ўз эримнинг, қайната қайнанамнинг хизматини қилиб юришни истагандим. Афсуски, ҳаёт буниям менга кўп кўрди. Тўйимиз бўлай деб турган пайтда бўлажак турмуш ўртоғим жиноят қилиб, қамалиб кетди.\nЙўқотадиган ҳеч нарсам йўқ, ушлаб қоладиган ҳам...\nҲозир ҳафтада бир марта топган пулларимни тўплаб, егуликлар олиб уни кўргани бораман. Жинояти оғир, ҳали бери чиқмаса керак. Бошим жуда қотган. На кутишни, на кутмасликни биламан. Тўйни «отказ» қилиб шарт бошқасига тегиб кетай десам бирор номзод йўқ... Лекин уни кутган тақдиримда ҳам қамоқдан чиққандан кейин менга уйланишига кўзим етмайди. Нима қилишга ҳам ҳайронман. На йўқотадиган, на олдингга бошлайдиган бирор илинж бор...\nШунчаки бахтли бўлмоқчиман...\nЯнги ҳаёт бошлашга эса журъатим етмайди. Яна таваккал қилиш, яна йўқотиш. Йўқ, энди бундан буёғига бардошим етмайди. Қўрқаман. Яхшиям шу ишим бор. Саҳардан ишга чиқиб кетаман, кун ботганда ўлгудай чарчаб ётоғимга қайтаман. Шу билан гўё ҳаммасини унутгандай бўламан. Ўзим билан ўзим қолганда эса...\nБиласизми, менга ҳеч нарса керакмас шунчаки бахтли бўлишни хоҳлайман.


Ички ишлар тизимида лавозим тайинловлари амалга оширилди - xabar.uz\nИчки ишлар тизимида лавозим тайинловлари амалга...\nИчки ишлар вазирининг шахсий таркиб бўйича буйруғи билан лавозим тайинловлари амалга оширилди. Бу ҳақда ИИВ Кадрлар бош бошқармаси хабар берди.\nУнга кўра, подполковник Мирзаев Фурқат Самижонович Наманган вилояти, Уйчи тумани ИИБ бошлиғи лавозимига тайинланди.\nТайинловга қадар Ф.Мирзаев Косонсой тумани ИИБ бошлиғи лавозимида фаолият юритган.\nПодполковник Паттаев Расулжон Аҳмаджанович Наманган вилояти, Косонсой тумани ИИБ бошлиғи лавозимига тайинланди.\nТайинловга қадар Р.Паттаев Наманган шаҳар ИИО ФМБ бошлиғи ўринбосари-тергов бўлими бошлиғи лавозимида фаолият юритган.\nички ишлар Наманган тайинлов